Falsafah Bahasa Zaʻba

Untuk mendapatkan maklumat terkini, ikuti kami melalui Telegram

Falsafah bahasa Zaʻba agak kurang dibicarakan sama ada dalam dunia akademik atau secara umum. Cuma yang banyak dibicarakan tentang Zaʻba adalah dari sudut linguistik atau tatabahasa dan juga pemikiran beliau tentang kemunduran dan kemiskinan masyarakat Melayu.

Bertitik tolak daripada hal itu, kita seharusnya melihat kembali ungkapan Prof. Syed Muhammad Naquib Al-Attas yang memuji Zaʻba dalam syarahannya bahawa karangannya yang diberi nama Pelita Bahasa Melayu itu sungguh benar, iaitu pelita yang menerangi suasana kelam keliru dan petunjuk jalan ke arah kesedaran orang Melayu akan nilai bahasanya yang merupakan jiwa bangsa itu. Dalam hal ini, Al-Attas merupakan seorang yang mengerti tentang falsafah bahasa Zaʻba. Walaupun buku Pelita Bahasa Melayu membicarakan soal bahasa, namun buku ini turut menyentuh aspek pemikiran.

Tulisan pada kali ini akan menyentuh tentang hubungan bahasa dengan pemikiran. Antara masalah yang terpaksa ditempuhi oleh pengkaji ialah persoalan tentang apakah Zaʻba mempunyai falsafah bahasa? Hal ini kerana Zaʻba tidak pernah menerbitkan sebarang karya khusus yang membicarakan falsafah bahasa. Boleh jadi Zaʻba tidak menulis karya yang sedemikian disebabkan oleh tradisi kepengarangan Melayu. Contohnya seperti Sheikh Daud al-Fathani, iaitu idea tentang falsafah bahasa beliau yang banyak dijumpai dalam fatwanya sedangkan beliau tidak mempunyai karya khusus yang membincangkan tentang falsafah bahasa.

Namun begitu, jika kita meneliti secara jelas dalam Pelita Bahasa Melayu, terdapat penerapan falsafah linguistik di dalamnya. Penggunaan data dalam Pelita Bahasa Melayu menjadi bukti bahawa karya tersebut mengandungi falsafah linguistik. Jika ada falsafah linguistik, sudah semestinya ada falsafah bahasa. Kebiasaannya, falsafah linguistik itu diterbitkan daripada kefahaman yang mendalam mengenai hakikat bahasa itu sendiri.

Walau bagaimanapun, di manakah kedudukan falsafah bahasa Zaʻba jika Zaʻba sendiri tidak pernah mengarang sebarang karya pun yang berkaitan dengan falsafah bahasa? Falsafah bahasa Zaʻba kebanyakan tersirat dalam pelbagai karyanya. Maka itu, sudah menjadi tanggungjawab pengkaji untuk mentafsir sendiri karya-karya milik Zaʻba jika ingin mengetahui falsafah bahasanya.

Falsafah bahasa Zaʻba mempunyai hubungan yang rapat dengan keadaan semasa pada ketika itu yang dilanda gelombang reformisme atau proses pengislahan masyarakat Muslim seluruh dunia. Idea pengislahan adalah bertujuan untuk membebaskan pemikiran masyarakat daripada kejumudan dan taklid buta. Bagi membebaskan pemikiran, proses berfikir harus berlaku. Oleh itu, perkara pertama yang perlu dilakukan ialah mengislahkan bahasa.

Dengan memetik tulisan Al-Attas, apabila bahasa sudah disekularkan, pemikiran turut sama disekularkan. Begitu juga sebaliknya. Maka untuk mengislahkan pemikiran, mahu atau tidak mahu mesti bermula dengan pengislahan bahasa. Dari sinilah Zaʻba menulis karya agung bahasanya, iaitu Pelita Bahasa Melayu yang bertujuan untuk mengislahkan bahasa.

Konsep tatabahasa yang terkandung dalam Pelita Bahasa Melayu dikategorikan sebagai nahu tradisional kerana sesuai digunakan bagi peringkat sekolah dan maktab untuk tujuan pembelajaran bahasa. Nahu yang diguna pakai oleh Zaʻba bersifat perskriptif berbanding dengan konsep deskriptif yang melihat sesuatu bahasa itu digunakan oleh penuturnya secara alamiah.

Di dalam buku tersebut, Zaʻba merangka peraturan, iaitu peraturan itu dianggap benar oleh beliau berdasarkan pengalamannya dan ilmu yang beliau miliki. Penutur bahasa Melayu harus mengikuti peraturan tersebut. Tujuan karya ini dikarang adalah untuk membetulkan cara dan gaya penutur bahasa Melayu agar menggunakan bahasa tersebut dengan betul supaya sesuatu perkara dapat disampaikan dengan sempurna.

Walau bagaimanapun, apakah timbangan untuk memastikan sesuatu bahasa itu betul dan siapakah yang selayaknya menentukan perkara tersebut? Yang dikatakan bahasa yang betul ialah betul dari sudut struktur ayat dan tepat dari segi makna. Orang yang layak untuk menilai kebenaran sesuatu bahasa pula mestilah yang mempunyai kewibawaan dalam sesuatu bidang atau secara umumnya ahli bahasa. Penggunaan bahasa yang betul ini perlu kerana mencerminkan lurusnya pemikiran penutur.

Jika diteliti karya Zaʻba, kita boleh mengelompokkan Zaʻba dalam kumpulan pengikut Herderian yang totok. Menurut Herder, hakikat sesebuah pemikiran itu ditambat dan tergantung pada bahasa. Secara mudahnya, dengan bahasalah manusia berfikir dan tanpa bahasa manusia tidak boleh berfikir. Namun begitu, fahaman seperti ini telah banyak disanggah oleh sarjana yang kemudian.

Berbalik semula kepada pengislahan bahasa, metode yang dipakai oleh Zaʻba ialah pemeringkatan. Zaʻba bermula dengan perkataan, kemudian baru disudahi dengan ayat-ayat. Hal ini demikian kerana perkataan ialah unit asas dalam bahasa sebelum berkembang menjadi ayat. Sesuatu perkataan menjadi bermakna jika digunakan dalam konteks ayat yang betul. Oleh sebab itulah Raja Ali Haji menulis Kitab Pengetahuan Bahasa yang memuatkan perkataan berserta takrifnya kerana dengan takriflah dapat memberikan makna perkataan dengan tepat.

Ketepatan ayat terbit daripada ketepatan perkataan yang kita gunakan untuk ayat tersebut dan daripada ayat inilah dunia dihidupkan. Perkataan adalah cerminan dunia. Dalam Pelita Bahasa Melayu ada tiga kaedah yang diutarakan oleh Zaʻba untuk membina ayat yang betul, iaitu tertib, penguncian dan persesuaian. Selain itu, Zaʻba juga memberikan penekanan pada inti perkataan, iaitu nama, perbuatan dan sifat.

Kesimpulannya, walaupun Zaʻba tidak memiliki karya yang khusus bagi membicarakan soal falsafah bahasa, nilai-nilai falsafah tersebut dapat ditelusuri dalam karya agung beliau, iaitu Pelita Bahasa Melayu. Karya ini menjadi bukti bahawa Zaʻba merupakan seorang yang berkemahiran tinggi dalam bidang bahasa dan menggunakan bahasa sebagai jalan bagi memajukan masyarakat Melayu pada masa itu.

***Artikel ini hasil laporan syarahan bersama-sama Dr. Tarmizi Hasrah yang bertajuk “Falsafah Bahasa Zaʻba“.


Tradisi Merantau Membawa Bahasa Melayu Bersama

Peribahasa Melayu yang menyebut “Jauh perjalanan luas pemandangan”  sememangnya tepat untuk individu yang gemar berkelana dari suatu tempat ke suatu tempat yang lain bagi menambahkan ilmu pengetahuan di samping berkongsi jati diri bangsa bersama dengan masyarakat lain. Tradisi merantau juga mencipta evolusinya sendiri apabila pada zaman kesultanan Melayu, aktiviti itu dapat dikaitkan dengan aktiviti riadah dan untuk menjalin hubungan diplomatik antara kerajaan bagi mengukuhkan hubungan menerusi penghantaran utusan kerajaan. Kedua-dua elemen merantau ini telah memberikan galakan yang positif terhadap komunikasi silang budaya dan bahasa sehingga dapat dirasai pada hari ini.

Pada masa yang sama, tujuan merantau di dunia tanpa batasan ini juga berubah mengikut peredaran zaman. Objektif utamanya bukan lagi berfokus kepada hal ehwal pemerintahan semata-mata tetapi skop merantau menjadi lebih luas termasuklah yang bersifat santai. Tidak dinafikan, keperluan merantau pada abad ke-21 ini banyak dipengaruhi oleh keperluan menjanakan sosioekonomi bagi  meningkatkan taraf kehidupan masing-masing. Misalnya, penglibatan pelancong peniagaan dan terdapat juga perantau ke luar negara untuk mencari pekerjaan yang sesuai selain terlibat dengan bidang akademik seperti menyambung pengajian, pertukaran pelajar dan staf antara negara dan juga terlibat dengan persidangan antarabangsa untuk berkongsi hasil penyelidikan di samping aktiviti agama dan juga perkahwinan.

Dampak merantau turut melibatkan perkembangan bahasa Melayu  terutamanya di luar negara. Tidak dinafikan bahawa sifat wewenang pada bahasa Melayu itu sendiri telah memudahkannya menyerap masuk ke dalam kehidupan kelompok yang menggemarinya. Hal ini terbukti semasa penulis bertemu dengan rakan di Eropah yang belajar bahasa Melayu dengan tujuan pelancongan. Oleh itu, tidak mustahil dengan aktiviti merantau ini dapat membantu pengukuhan bahasa Melayu di peringkat antarabangsa.

Perantau Malaysia di luar negara juga dapat dinyatakan sebagai kelompok yang tidak seperti “kacang lupakan kulit” kerana masih utuh dengan jati bahasanya sendiri apabila tetap memperkenalkan kosa kata bahasa Melayu. Antara yang popular digunakan termasuklah yang berkaitan dengan kosa kata yang berkisar tentang makanan, bahan ramuan dalam masakan, nama bunga-bungaan dan nama gadis Melayu. Misalnya, di United Kingdom, kosa kata pada papan tanda kedai makanan menggunakan perkataan Makan, Melur, Normah’s, dan Puteraputeri. Di Amerika Syarikat juga terdapat penemuan kosa kata adjektif seperti Rasa, dan percampuran kod bahasa, iaitu Belacan Grill Malaysian Bistro. Di Mekah pula, ada nama Nur Malaysia dan Rasa Malaysia.

Satu peristiwa yang penting tercatat dalam sejarah Malaysia, iaitu pada 14 Oktober 2022 apabila Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menyempurnakan majlis perasmian pembukaan hartanah ikonik pelaburan Malaysia, iaitu Battersea Power Station (BPS) dan menjadi ikon baharu buat masyarakat di Kota London. Perkara yang menarik perhatian menerusi peristiwa ini adalah apabila bait-bait perkataan dalam pantun Melayu dibacakan oleh Ahmad Zulqainain Onn, Presiden yang merangkap Ketua Eksekutif Kumpulan PNB, sewaktu pelancaran yang berbunyi “Tikar jerami bercorak sauh, Diikat-ikat anak nelayan; Bertandang kami ke tempat yang jauh, Tekad dan muafakat resipi kejayaan”, di samping persembahan koir lagu rakyat, Wau Bulan.

Walaupun tradisi merantau menerusi perdagangan antarabangsa dipayungi oleh penggunaan bahasa Inggeris sebagai medium utama tetapi hal itu tidak melekakan bangsa Malaysia untuk memperkasakan dan menyemai sikap berbangga untuk membawa bahasa Melayu pada tahap yang sepatutnya tanpa mengenyahkan kebenaran asimilasi budaya asing dalam kehidupan umpama “Yang lama dikelek, yang baharu didukung”.

Penggunaan bahasa Melayu di luar negara yang acap kali dibincangkan adalah dari aspek akademik, iaitu penawaran program bahasa Melayu di institusi pengajian luar negara seperti di Beijing Foreign Studies University (BFSU), China dan Hankuk University of Foreign Studies (HUFS), Korea Selatan, selain urusan rasmi kerajaan yang meninggalkan rasa takjub kepada pendengar apabila Duta Besar Amerika Syarikat ke Malaysia, Brian D.McFeeters, fasih berbahasa Melayu dalam ucapan beliau berkenaan dengan COVID-19 (https://youtu.be/ITwLPMzyGHE).

Pada kesinambungan itu, penulis mendapati bahawa medium YouTube menjadi antara platform utama perkongsian maklumat tentang bahasa Melayu oleh bukan penutur jati bahasa Melayu. Perkara ini membuktikan keberhasilan komunikasi berintegrasi daripada tradisi merantau oleh bangsa Malaysia terhadap masyarakat tempatan di seluruh dunia telah memberikan ruang kesungguhan kepada kelompok minoriti bukan jati penutur untuk mengungkapkan bahasa Melayu dengan yakin dan berketrampilan.

Perkara yang dapat diperhatikan ialah perkongsian kandungan idea daripada saluran YouTube ini bersifat santai dan berbentuk hiburan. Contohnya, saluran HoonDooTV 훈두TV (https://www.youtube.com/@HoonDooTV/featured), yang dikendalikan oleh penyanyi popular yang bernama Paradise Hoon and Doo jinsoo yang mempunyai pelanggan sebanyak 109 ribu orang. Mereka sangat popular di Korea kerana sering kali berkongsi nyanyian dalam lagu-lagu berbahasa Melayu oleh artis popular Malaysia seperti kumpulan Wing, Search, Spin, Aina Abdul dan Siti Sarah. Nyanyian yang didendangkan secara duo ini sangat unik kerana selain menyanyikan lirik dalam bahasa Melayu, penyanyi ini turut menterjemahkan lirik lagu tersebut ke dalam bahasa Korea agar dapat difahami oleh masyarakat di sana. Setiap lagu dalam bahasa Melayu yang dinyanyikan mereka pastinya mendapat tempat dan perhatian apabila banyak pelanggan menonton setiap video yang dihasilkan mereka.

Saluran YouTube dalam bentuk penyampaian pengajaran dan pembelajaran dalam bahasa Melayu yang mudah juga diusahakan oleh individu yang berasal dari Korea dan Jepun. Menerusi saluran Korean LangOppa 언어  닉 (https://www.youtube.com/@koreanlangoppa647) dengan tajuk “Kenapa Orang Korea Belajar Bahasa Melayu” dan saluran Kouji Jepun (https://www.youtube.com/@KoujiJepun) dengan tajuk “Kenapa Bahasa Melayu makin popular di Jepun/Orang Jepun bersembang dalam bahasa Melayu” yang menunjukkan bahawa orang Asia dari kedua-dua buah negara ini lancar bertutur dan memahami bahasa Melayu.

Selain itu, peniaga di Timur Tengah seperti Mesir, lazimnya tahu berbahasa Melayu sementara pasangan yang berkahwin dengan orang Malaysia itu sendiri berinisiatif untuk belajar bahasa ibunda pasangan masing-masing dan memuat turun video di saluran YouTube masing-masing serta menjadi pempengaruh kepada masyarakat yang ingin mengetahui tentang bahasa Melayu dan Malaysia. Hal ini dilakukan adalah atas dasar minat dan juga tertarik dengan sifat bahasa Melayu di samping adab susila orang Melayu itu sendiri. Jika diamati, terdapat pelbagai saluran YouTube sebegini rupa yang seumpama cendawan tumbuh selepas hujan, yang menjadi kebanggaan bagi Malaysia.

Tradisi merantau yang dilakukan oleh orang Malaysia ke merata tempat atas faktor ekonomi, sosial dan budaya telah memberikan kesan kepada perkembangan bahasa Melayu. Golongan ini dapat dianggap sebagai duta kecil Malaysia walaupun terdapat individu yang mengambil keputusan untuk menjadi pemastautin di negara-negara tertentu. Namun disebabkan cinta dan tanggungjawab terhadap tanah air telah membawa bersama-sama mereka bahasa Melayu. Kesannya, banyak bangsa asing yang telah jatuh cinta kepada keistimewaan bahasa Melayu. Justeru itu, wahai bangsaku, merantaulah! Bawalah bersama-sama bahasa kebangsaan Malaysia di mana-mana sahaja anda berada.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia, yang juga Ahli Lembaga Amanah Yayasan Karyawan.


Perihal Kesalingan

Untuk mendapatkan maklumat terkini, ikuti kami melalui Telegram

Perbuatan yang mendukung maksud kesalingan ialah perbuatan yang berbalas-balas antara dua pihak. Dalam bahasa Melayu, hal ini dapat ditunjukkan melalui pelbagai mekanisme, termasuklah proses pengimbuhan.

Awalan beR- dapat membawa maksud kesalingan jika diimbuh pada kata kerja yang melibatkan perbuatan tertentu. Sila lihat contoh yang berikut:

Dalam kelompok ayat 1, kata kerja berpeluk membawa maksud perbuatan serentak yang berbalas-balas, seperti yang berikut:

Selain kata kerja berpeluk, kata kerja lain yang melibatkan maksud kesalingan meliputi contoh seperti bertemu, bersalam, bertengkar, bertumbuk, bergaduh, berperang, dan yang sebagainya.

Selain imbuhan beR-, imbuhan beR-…-kan dan imbuhan beR-…-kan dengan kata dasar ganda juga dapat membawa maksud kesalingan. Sila lihat contoh yang berikut:

3d.  Aminah dan Hasnah berpeluk-pelukan.

Satu lagi mekanisme yang melibatkan maksud kesalingan ialah kata saling yang mengiringi kata kerja tertentu. Sila lihat contoh yang berikut:

4b.  Hashim dan Hasan saling menghormati.

Kata kerja membantu dan menghormati merupakan kata kerja transitif, dan harus diikuti oleh objek. Walau bagaimanapun, apabila kata kerja tersebut didahului oleh kata adverba saling, kata kerja tersebut menjadi tidak transitif, dan tidak lagi diikuti oleh objek.

Kelompok ayat 4 dapat juga ditulis semula seperti yang berikut:

5b.  Hashim dan Hasan hormat-menghormati.

Dalam kelompok ayat 5 di atas, kata bantu-membantu dan hormat-menghormati merupakan kata ganda separa. Hal ini dapat dianalisis seperti yang berikut:

Berdasarkan analisis di atas, gandaan bagi kata ganda separa hanya mengulang kata dasar tanpa mengulang imbuhannya, iaitu mem- bagi kata kerja membantu dan meng-…-i bagi kata kerja menghormati.

Sama seperti kelompok ayat 4, kelompok ayat 5 mendukung maksud seperti yang berikut:

Bagi kelompok ayat 5, kata kerja transitif membantu dan menghormati yang mengalami proses penggandaan separa tidak lagi transitif, dan tidak dapat diikuti oleh objek.

Oleh sebab semua mekanisme di atas mendukung maksud kesalingan, mekanisme itu tidak boleh digunakan secara serentak pada sesuatu kata kerja. Sila lihat contoh yang berikut:

8a.  *Aminah dan Hasnah saling berpelukan.

8b.  *Ali dan Ahmad saling bantu-membantu

Kelompok ayat 8 di atas dianggap tidak gramatis kerana terdapat maksud kesalingan yang lewah atau bertindih-tindan bagi kata kerja yang berkenaan.

Satu lagi mekanisme kesalingan yang lazim digunakan oleh masyarakat kita ialah rangkaian kata antara satu sama lain. Rangkaian kata ini dapat kita analisis seperti yang berikut:

Berdasarkan analisis di atas, kita akan mendapati bahawa kata sendi nama antara diikuti oleh kata bilangan satu, bukannya kata nama. Hal ini menyalahi tatabahasa bahasa Melayu. Selain itu, kata sama yang sefungsi dengan kata sendi nama dengan juga tidak diikuti oleh kata nama, tetapi diikuti oleh kata adjektif lain.

Oleh hal yang demikian, rangkaian kata antara satu sama lain sepatutnya ditulis seperti yang berikut:

Hal ini akan menghasilkan ayat seperti yang berikut:

9a.  *Mereka menghulurkan bantuan antara satu sama lain.

9b.  Mereka menghulurkan bantuan antara satu pihak dengan pihak lain.

9c.  Mereka menghulurkan bantuan antara seseorang dengan orang lain.

Ayat 9b gramatis kerana sendi nama antara diikuti oleh frasa nama satu pihak dan pihak lain. Ayat 9b pula gramatis kerana sendi nama dengan diikuti oleh frasa nama seseorang dan orang lain.

Sesetengah kata kerja yang sedia mendukung maksud usaha bersama-sama atau saling membantu juga tidak sesuai digandingkan dengan kata adverba saling. Sila lihat contoh yang berikut:

Selain itu, contoh ayat berikut turut bersifat lewah kerana mendukung maksud kesalingan yang bertumpang-tindih.

12a.  *Mereka saling membantu antara satu pihak dengan pihak lain.

12b.  *Mereka bantu-membantu antara seseorang dengan orang lain.


Pelengkap yang Pelbagai

Untuk mendapatkan maklumat terkini, ikuti kami melalui Telegram

Pelengkap merupakan satu kata atau lebih yang melengkapkan maksud sesuatu ujaran atau ayat. Pada umumnya, pelengkap dikaitkan dengan kata kerja tak transitif tertentu, dan meliputi kata nama, kata adjektif dan frasa sendi nama.

Pelengkap kata nama berkaitan dengan kata kerja tak transitif ada, menjadi dan kata kerja tak tarnsitif dengan imbuhan beR-…-kan. Sila lihat contoh yang berikut:

Pelengkap kata adjektif berkaitan dengan kata kerja tak transitif tertentu. Sila lihat contoh yang berikut:

Pelengkap frasa sendi nama juga berkaitan dengan kata kerja tak transitif tertentu. Sila lihat contoh yang berikut:

Pelengkap juga boleh meliputi klausa pancangan komplemen. Sila lihat contoh yang berikut:

4a.  Dia berpendapat bahawa pendidikan penting.

4b.  Dia berharap bahawa dia dapat balik ke kampung.

Walau bagaimanapun, ada kata kerja tak transitif yang dapat menerima dua jenis pelengkap, atau tidak diikuti pelengkap. Hal ini bergantung pada konteks ayat yang berkenaan. Sila lihat contoh yang berikut:

5a.  Dia menjadi guru. (pelengkap kata nama)

5b.  Dia menjadi pandai. (pelengkap kata adjektif)

5c.  Tanamannya menjadi. (tanpa pelengkap)

6a.  Dia tinggal miskin. (pelengkap kata adjektif)

6b.  Dia tinggal di Miri. (pelengkap frasa sendi nama)

Selain pelengkap yang wajib, terdapat juga pelengkap yang tidak wajib. Sila lihat contoh yang berikut:

Dalam ayat 6a dan 7a, pelengkap kata nama bola dan muzik menjadikan maksud ayat lebih khusus dan lebih jelas berbanding dengan ayat 6b dan 7b yang tidak dilengkapi pelengkap. Walau bagaimanapun, pelengkap pada ayat 6a dan 7a bersifat pilihan, dan boleh digugurkan tanpa menjejaskan struktur ayat.

Biasanya kata kerja transitif hanya perlu diikuti oleh objek, sama ada objeknya ialah kata tunggal, frasa atau klausa komplemen. Sila lihat contoh yang berikut:

8a.  Dia menebang pokok.   (objek kata nama)

8b.  Dia merebus udang gara itu.   (objek frasa nama)

8c.  Dia menyedari bahawa dirinya telah ditipu.   (objek klausa komplemen)

Walau bagaimanapun, terdapat sebilangan kata kerja transitif dengan objek yang perlu dilengkapkan maksudnya dengan pelengkap. Sila lihat contoh yang berikut:

10a.  Perbuatannya menjadikan ibunya marah.

11a.  Kekasarannya menjadikan adiknya menangis.

Dalam kelompok ayat 9, kata kerja transitif menjadikan yang bermaksud “mewujudkan” hanya perlu diikuti oleh objek alam ini. Namun demikian, dalam kelompok ayat 10, ayat yang berkenaan tidak sempurna maksudnya jika kata kerja transitif menjadikan dan objeknya ibunya tidak diikuti oleh pelengkap kata adjektif seperti marah. Dalam kelompok ayat 11, kata kerja transitif menjadikan dengan objeknya adiknya tidak lengkap maksudnya jika tidak diikuti oleh pelengkap kata kerja menangis. Dalam kelompok ayat 12 pula, kata kerja transitif menjadikan dengan objeknya anaknya tidak lengkap maksudnya jika tidak diikuti oleh pelengkap kata nama pengurus.

Selain kata kerja transitif menjadikan, kata transitif menyebabkan dan mengakibatkan juga perlu diikuti objek dan pelengkap yang sesuai. Sila lihat contoh yang berikut:

12a.  Perbuatannya menyebabkan ibunya marah.

13a.  Kekasarannya menyebabkan adiknya menangis.

13a.  *Kekasarannya menyebabkan adiknya.

14a.  Perbuatannya mengakibatkan ibunya marah.

14b.  *Perbuatannya mengakibatkan ibunya.

15a.  Kekasarannya mengakibatkan adiknya menangis.

15a.  *Kekasarannya mengakibatkan adiknya.

Walau bagaimanapun, kata kerja menjadikan, menyebabkan dan mengakibatkan yang perlu diikuti oleh objek dan pelengkap dapat digantikan dengan kata kerja transitif lain yang tidak memerlukan pelengkap. Sila lihat contoh yang berikut:

16a.  Perbuatannya menjadikan ibunya marah.

16b.  Perbuatannya menyebabkan ibunya marah.

16c.  Perbuatannya mengakibatkan ibunya marah.

17a.  Hasutannya menjadikan pergaduhan tercetus.

17b.  Hasutannya menyebabkan pergaduhan tercetus.

17c.  Hasutannya mengakibatkan pergaduhan tercetus.

17d.  Hasutannya mencetuskan pergaduhan.

18a.  Kecuaiannya menjadikan masalah timbul.

18b.  Kecuaiannya menyebabkan masalah timbul.

18c.  Kecuaiannya mengakibatkan masalah timbul.

Ayat 16d tidak perlu dilengkapi dengan sebarang pelengkap kerana kata kerja transitif memarahkan sudah mendukung maksud “menjadikan seseorang marah”. Ayat 17d tidak perlu dilengkapi dengan sebarang pelengkap kerana kata kerja transitif mencetuskan sudah mendukung maksud “menjadikan sesuatu hal tercetus”. Ayat 18d pula tidak perlu dilengkapi dengan sebarang pelengkap kerana kata kerja transitif menimbulkan sudah mendukung maksud “menjadikan sesuatu perkara timbul”.


Bahasa dan Budaya Membangunkan Tamadun

Untuk mendapatkan maklumat terkini, ikuti kami melalui Telegram

Bahasa memainkan peranan yang penting dalam kehidupan masyarakat. Bahasa yang baik dan mudah difahami serta boleh dituturkan oleh masyarakat seperti bahasa Melayu mampu membangunkan tamadun dan menjadi bahasa perpaduan dalam kalangan masyarakat. Hal ini dapat dilihat sejak negara mencapai kemerdekaan dan kini sudah 65 tahun peranan ini telah dilaksanakan oleh bahasa Melayu dengan berkesan dan berjaya.

Pembangunan dan kemajuan yang sempurna dalam kehidupan masyarakat semuanya bermula daripada penggunaan bahasa Melayu di negara ini. Paduan antara pembangunan dengan kemajuan kerohanian dan kebendaan mestilah bermula dengan penggunaan bahasa yang betul, tepat dan berkesan. Sesungguhnya, bahasa merupakan satu daripada pencapaian terawal dalam tamadun manusia.

Tamadun bangsa bukan hanya pembangunan kota dan bandar. Tamadun bangsa juga terletak pada penguasaan bangsanya menguasai bahasanya dan juga mengangkat bahasanya sebagai bahasa rasmi, bahasa kebangsaan, bahasa ilmu dan bahasa tamadun bangsa sesuai dengan perkembangan sains dan teknologi kini dan pada masa akan datang.

Sejarah telah membuktikan bahawa bahasa Melayu telah memainkan peranan yang penting dan berkesan dalam kebudayaan bagi mengeratkan perpaduan masyarakat. Sebagai bahasa kebangsaan, bahasa Melayu yang berdaulat telah berjaya memupuk perpaduan murid di peringkat sekolah dan institusi pengajian tinggi. Semua itu telah dilaksanakan secara berperingkat oleh bahasa Melayu sejak tahun 1957, iaitu ketika negara mencapai kemerdekaan hingga kini.

Bahasa Melayu juga telah melalui perancangan yang rapi. Menurut Fishman el al. (1971), proses pengekodan meliputi usaha ke arah “penyerapan variasi bahasa dari segi daerah dan sosial melalui penyediaan tatabahasa, kamus, panduan ejaan dan sebagainya”.

Bahasa Melayu turut melalui proses perancangan bahasa, iaitu melalui perancangan, pelaksanaan dan penilaian. Melalui proses ini, bahasa Melayu telah melalui aspek pengekodan, pemupukan dan penilaian bagi memajukan bahasa Melayu sebagai bahasa ilmu dalam kalangan masyarakat.

Menurut Nik Safiah Karim dan Norliza Jamaluddin (2012), bahasa Melayu telah menuju ke arah bahasa Melayu moden melalui perancangan bahasa ini sebagai usaha memupuk ke taraf yang lebih maju, iaitu bahasa yang mampu mengungkapkan pelbagai konsep yang berkaitan dengan urusan rasmi negara dan juga kebudayaan yang mewakili kehidupan moden pada masa ini.

Menurutnya, perkembangan bahasa Melayu moden dapat dilihat melalui usaha yang dilaksanakan oleh individu dan masyarakat serta badan dan pertubuhan tertentu. Perancangan bahasa Melayu sebagai bahasa moden diselaraskan dengan perkembangan dan kemajuan yang dicapai oleh masyarakat yang mampu dilaksanakan.

Bahasa Melayu kini menjadi media sosial, media perdagangan, media politik, media penyebaran ilmu pengetahuan, media kebudayaan, pengurusan, undang-undang, ekonomi, media pendidikan serta yang lebih utama sebagai media penyebaran dakwah dalam kehidupan agama dan budaya masyarakat. Bahasa menjadi penting dalam hubungan kehidupan masyarakat serta dalam bidang profesional yang lain.

Peranan rakyat terutama yang menggunakan bahasa secara lisan dan tulisan, iaitu dengan berbahasa Melayu menjadikan bahasa Melayu sebagai bahasa yang mudah diterima oleh semua ahli masyarakat di negara ini. Bagi membentuk perpaduan, bahasa memainkan peranan yang penting, iaitu dalam bidang pendidikan, komunikasi, dan mengamalkan budaya. Apa-apa juga kegiatan yang dilakukan dalam kebudayaan masyarakat mestilah menggunakan bahasa Melayu sebagai bahasa rasmi dan bahasa komunikasi.

Clive Bell (2007) mengatakan bahawa orang yang berbudaya biasa berbicara segala macam hal melalui bahasa. Oleh itu, bahasa yang digunakan mestilah bahasa yang mudah difahami dan diterima oleh semua kaum dalam sesebuah masyarakat dan negara yang merdeka.

Peranan bahasa sangat penting dalam mengeratkan perpaduan kaum. Bahasa yang baik dan berilmu akan menjadi bahasa pengantar, bahasa rasmi dan bahasa kebangsaan seperti bahasa Melayu kepada sesebuah negara seperti Malaysia. Peranan masyarakat adalah dengan mendaulatkan bahasa Melayu sebagai bahasa perpaduan.

Justeru, bahasa Melayu sebenarnya sudah lama mampu dan berfungsi sebagai peranannya dalam menyatupadukan pelbagai kaum di negara ini. Di sekolah, murid diajar dan bertutur serta berkomunikasi dengan baik dalam bahasa Melayu, di samping bahasa Inggeris yang digunakan sebagai bahasa penerokaan ilmu.

Tidak ada kelebihannya berkomunikasi dalam bahasa Inggeris pada setiap hari sama ada di rumah dan di tempat kerja. Tiada kekurangan pun jika berbahasa Melayu di rumah dan juga di tempat kerja serta di majlis rasmi. Bahasa Melayu lebih hebat dan indah kerana mempunyai keindahan melalui bahasa puisi seperti pantun, peribahasa dan kata-kata hikmah. Kedua-dua bahasa ini mempunyai peranan penting dalam hubungan budaya dan menambah ilmu pengetahuan.

Yang paling penting, para pengguna bahasa tidak mencampuradukkan kedua-dua bahasa ini dalam penulisan dan percakapan. Hal ini diibaratkan seperti “Sekerat ular dan sekerat belut”, yang boleh merosakkan bahasa terutamanya bahasa Melayu. Oleh itu, dalam kehidupan seharian sama ada di media sosial dan media baharu mestilah menggunakan bahasa Melayu yang sepenuhnya.

Manakala budaya juga dapat mengeratkan pelbagai kaum dalam kepelbagaian budaya di sesebuah negara. Setiap rakyat di negara ini yang memahami budaya kaum lain akan menghormati budaya dan adat resam mereka. Dalam hubungan kejiranan dan juga melaksanakan acara yang berkaitan dengan budaya, bahasa Melayu mestilah digunakan sebagai bahasa komunikasi.

Kini Malaysia mempunyai 32.4  juta orang penduduk  yang terdiri daripada lebih 200 etnik yang pelbagai berdasarkan bangsa dan kaum, struktur atau kelas sosial, bahasa, kepercayaan dan adat resam sesuatu kelompok masyarakat. Rakyat terutamanya penduduk Malaysia berperanan penting dalam mendaulatkan dan memperkasakan bahasa Melayu.

Setiap budaya mempunyai keindahan dan keunikan yang perlu dipelihara sebagai warisan bangsa dan negara. Budaya yang unik dan dapat diterima oleh pelbagai kaum juga dapat menarik para pelancong luar negara dapat dijadikan sebagai aset pelancongan yang mendatangkan sumber ekonomi negara. Masyarakat yang berbudaya mestilah mengangkat bahasa Melayu sebagai bahasa komunikasi yang berkesan.

Hikmah kepelbagaian sosial dan budaya juga perlu diraikan oleh setiap masyarakat. Setiap kaum perlu menginsafi dan menghormati kelainan tersebut. Kelebihan ini akan dapat menambahkan pengetahuan anggota masyarakat selain kaum itu sendiri tentang sesuatu keistimewaan kaum tersebut. Hal ini akan meningkatkan penyelidikan kajian etnik di Malaysia.

Kepelbagaian sosial budaya ini boleh menjadi produk pelancongan negara. Moto pelancongan – Malaysia Truly Asia dapat menggambarkan bahawa pelancong asing boleh mendapatkan pengalaman yang banyak hanya dengan melancong di Malaysia sahaja.

Di samping itu, pendekatan sosial dan kebudayaan sebenarnya boleh dibentuk melalui perkongsian nilai murni yang diamalkan oleh pelbagai kaum. Misalnya, nilai menghormati antara satu sama lain. Apabila mencintai bahasa Melayu sebagai bahasa ilmu dan bahasa komunikasi yang berkesan akan menjadikan seseorang itu berusaha memartabatkan bahasa Melayu.

Menurut pakar pengkaji etnik di Institut Kajian Etnik (KITA) dan Ketua Pegawai Penyelidik dan Felow Utama Universiti Kebangsaan Malaysia (UKM), Datuk Profesor Dr. Denison Jayasooria, ketika ditanya tentang hal ini menyatakan bahawa setakat ini peranan bahasa dan sosial budaya amat berkesan dalam mengekalkan perpaduan kaum di negara ini. Bahasa Melayu memainkan peranan dalam menyatupadukan masyarakat di negara ini.

Katanya, perpaduan kaum melalui bahasa kebangsaan telah diamalkan sejak dahulu dan berlaku di sekolah rendah dan menengah di negara ini yang membuktikan bahawa semua murid boleh berkomunikasi dan berhubung melalui bahasa Melayu dengan baik dan berkesan. Melalui bahasa Melayu, semua murid dapat berkomunikasi dengan berkesan dan mesra dengan penuh kasih sayang.

Sehubungan dengan itu, melalui pendidikan di sekolah, perpaduan dapat diterapkan melalui bahasa dan juga melalui pemahaman budaya kaum lain melalui aktiviti budaya yang diamalkan dan diajar dalam kegiatan kokurikulum. Bahasa Melayu mesti digunakan dalam pendidikan bagi membentuk perpaduan yang jitu.

Oleh itu, setiap kaum atau etnik mempunyai ciri-ciri yang tersendiri yang dapat menunjukkan identiti yang telah diwarisi dan akan diwariskan kepada generasi pada masa akan datang. Penggunaan bahasa Melayu yang betul tepat dan berkesan akan memudahkan berkomunikasi dalam masyarakat.

Antara ciri utama pengenalan identiti kaum termasuklah bahasa pertuturan, pakaian, adat resam dan agama yang diamalkan dalam kehidupan mereka. Perlu juga difahami bahawa sosial budaya menerangkan tentang hal yang berkaitan dengan masyarakat. Pemahaman ini juga perlu diterapkan sejak di peringkat sekolah lagi. Melalui amalan budaya dan berbahasa, kita akan teguh bersama dalam menghadapi apa-apa juga cabaran yang mendatang.

Kepelbagaian dalam budaya juga perlu diraikan tetapi mestilah berpaksikan ketaatan dan kecintaan kepada negara, bahasa dengan berlandaskan kefahaman, keadilan, keharmonian, dan saling menghormati. Kepelbagaian juga mestilah berpaksikan semangat perlembagaan yang telah dipersetujui bersama.

Cabaran dalam masyarakat majmuk juga amat banyak dan perlu didepani dan diatasi. Oleh itu, sifat bertolak ansur antara kumpulan kaum sangat dituntut. Pihak kerajaan juga perlu kreatif dalam mencari strategi untuk meningkatkan integrasi kaum di negara ini melalui pelbagai aktiviti kemasyarakatan dan keilmuan seperti seminar bahasa dan budaya yang merentasi kepelbagaian kaum. Jangan sampai hilang bahasa, lenyaplah bahasa.

Oleh itu, bahasa Melayu sebagai bahasa rasmi, bahasa kebangsaan dan bahasa komunikasi mesti digunakan dalam apa-apa juga acara dalam kegiatan masyarakat. Bahasa menunjukkan bangsa, iaitu bahasa ialah lambang keperibadian sesuatu masyarakat yang mesti diperjuangkan pada setiap masa.


Duta Bahasa Menjaga Kelestarian Bahasa

Untuk mendapatkan maklumat terkini, ikuti kami melalui Telegram

Kuala Lumpur – Duta bahasa merupakan istilah yang jarang-jarang didengar kerana kebiasaannya kita hanya mendengar tentang individu yang dilantik menjadi duta bagi produk barangan dan perkhidmatan. Bagi mengulas lebih lanjut hal yang berkaitan dengan duta bahasa, BERNAMA Radio telah menjemput Pensyarah Fakulti Bahasa Moden dan Komunikasi, Universiti Putra Malaysia, Prof. Madya Dr. Salmah Jan Noor Muhammad dalam slot Cakna Bahasa, kelolaan penyampainya, Ziana Nasir pada petang tadi.

Menurut beliau, duta secara umumnya merupakan individu yang memegang peranan yang besar. Berdasarkan Pusat Rujukan Persuratan Melayu (PRPM), duta ialah utusan atau wakil yang dilantik secara sah atau dihantar oleh kerajaan atau pertubuhan ke negara asing. Yang sebenarnya, konsep duta ini telah pun ada pada zaman dahulu yang berpusat di istana tetapi kini berada di Kementerian Luar Negeri. Namun begitu, tanggungjawabnya masih sama. Dalam manuskrip Melayu lama, Kesultanan Melaka telah pun mempunyai utusannya seperti Hang Tuah dan Hang Nadim.

Kata beliau, duta bahasa merupakan individu yang mewakili perilaku dan pertuturan sesuatu bangsa itu. Dalam manuskrip Melayu lama seperti Sastera Kenegaraan, tertera kriteria dalam pemilihan dan pelantikan seseorang utusan. Antara kriteria tersebut termasuklah seseorang itu mestilah berpengetahuan, berketerampilan, berkelakuan baik, amanah dalam menjalankan tugas, fasih dan mempunyai nada yang baik tanpa mengguris perasaan orang yang mendengar atau berlawan cakap dengannya.

Tambah beliau, kriteria untuk menjadi duta bahasa pula ialah seseorang itu mestilah bangga berbahasa Melayu dan menjiwai sastera dan budaya Melayu. Selain itu, seseorang itu mestilah mempunyai keyakinan, bersikap komunikatif dan berketerampilan untuk menyebatikan bahasa dan sastera Melayu dalam masyarakat agar menggunakan dua bidang yang berkolerasi ini dengan tepat dan betul. Individu yang dilantik menjadi duta bahasa mestilah seseorang yang cekap dalam kedua-dua bidang ini. Penilaian dan pemilihan duta bahasa juga seharusnya dilakukan oleh mereka yang mempunyai kepakaran dalam bidang bahasa dan sastera.

Duta bahasa boleh dikatakan sebagai pempengaruh untuk bercakap dan melontarkan pandangan dari aspek bahasa dan sastera selain berperanan untuk menjaga kelestarian bahasa. Duta bahasa juga perlu melindungi serta mempromosikan bahasa Melayu  dan seterusnya mensosialisasikan penggunaan bahasa Melayu yang betul dalam masyarakat.

Katanya lagi, kerancuan bahasa Melayu terutamanya dalam media sosial pada masa ini sangat membimbangkan. Kerancuan bahasa yang berleluasa dikhuatiri boleh menghilangkan identiti dan jati diri kerana menggunakan bahasa campuran atau istilah lainnya, bahasa rojak. Masyarakat perlu berjiwa besar dan tidak mengagungkan bahasa rancu ini dalam kehidupan.

Juruhebah dan pengamal media massa sebenarnya mempunyai jasa yang sangat besar dalam memperkasakan bahasa Melayu. Kelompok ini menjadi suri teladan kepada masyarakat dalam penggunaan bahasa Melayu yang betul.

Sebagai contoh, golongan ini juga boleh memantapkan penyampaian masing-masing dengan merapatkan diri dengan pakar-pakar bahasa dan peristilahan dari Dewan Bahasa dan Pustaka (DBP). Pengaruh mereka boleh digunakan untuk mempromosikan istilah bahasa Melayu yang baharu agar masyarakat tidak terlalu bergantung kepada perkataan dalam bahasa asing.

Beliau berkata, bahasa Melayu merupakan jati diri bangsa tetapi masyarakat tidak dihalang untuk belajar dan menguasai bahasa lain selain bahasa Melayu. Namun begitu, kita perlu berbangga akan bahasa kita, iaitu bahasa Melayu yang merupakan bahasa kebangsaan. Usaha mantan Perdana Menteri dalam memperkasakan bahasa Melayu ke peringkat antarabangsa sememangnya baik tetapi pelbagai pihak perlu terlebih dahulu memperkasakan penggunaan bahasa ini di dalam negara.

Usaha pihak DBP Wilayah Selatan yang menganjurkan pertandingan Pencarian Duta Bahasa pada September lalu dilihat merupakan langkah terbaik dalam mencari legasi penyambung bahasa kebangsaan negara. Semoga usaha tersebut dapat diteruskan dan tidak berhenti setakat pertandingan tersebut sahaja.

Mengakhiri perkongsiannya, beliau berkata, tanpa ilmu hati itu mati. Duta bahasa inilah yang bakal menjadi pemangkin untuk meningkatkan jati diri masyarakat Malaysia terutamanya dalam golongan muda. Beliau turut mencadangkan agar pihak DBP melantik duta muda bahasa kerana legasi inilah yang merupakan individu yang mampu memperjuangkan bahasa Melayu. Masyarakat pula seharusnya berbangga akan bahasa Melayu kerana bahasa Melayu merupakan jati diri bangsa.


Pelan Strategik DBP 2021-2025 Melestarikan Bahasa dan Persuratan Melayu

KUALA LUMPUR – Hari ini ialah hari yang sangat istimewa bagi seluruh warga Dewan Bahasa dan Pustaka (DBP). Pada hari ini, 65 tahun yang lalu, DBP ditubuhkan. Dalam tempoh tersebut, banyak kejayaan yang telah dicapai oleh DBP pada peringkat nasional dan antarabangsa. Hal ini berkat usaha kerja keras berterusan Ahli Lembaga Pengelola, Pengurusan Tertinggi serta semua kakitangan DBP. DBP turut menggalas tanggungjawab besar untuk memartabatkan bahasa Melayu selaras dengan Perkara 152 Perlembagaan Persekutuan, yang meletakkan bahasa Melayu sebagai bahasa kebangsaan. Demikian antara ucapan oleh YB Datuk Dr. Radzi Jidin, Menteri Kanan Pendidikan semasa merasmikan Majlis Sambutan Ulang Tahun DBP Ke-65 dan pelancaran Pelan Strategik Dewan Bahasa dan Pustaka 2021 – 2025 yang bersiaran secara langsung di Facebook, Instagram, Twitter, YouTube @DBPMalaysia dan JendelaDBP, pada pukul 9.00 pagi ini.

“Atas kesedaran ini, DBP mengadakan Pelan Strategik Dewan Bahasa dan Pustaka 2021-2025 yang bertujuan untuk mengindustrikan dan melestarikan bahasa dan persuratan Melayu. Pelan ini memberikan tumpuan kepada tiga teras strategik, iaitu menjadikan bahasa Melayu sebagai bahasa ekonomi, menjadikan bahasa Melayu sebagai bahasa negara dan menjadikan bahasa Melayu sebagai bahasa ilmu. Bagi menjayakan pelan ini, komitmen, kesungguhan, kesepaduan, ketekunan dan kerjasama semua pihak khususnya Pengurusan Tertinggi dan warga kerja DBP amat diperlukan bagi mencapai sasaran yang ditetapkan,” jelas YB Datuk Dr. Radzi lagi.

Di samping itu, DBP mengambil pelbagai pendekatan untuk mempromosikan kandungan pustaka warisan seperti pantun, peribahasa dan simpulan bahasa. Antaranya termasuklah penggunaan platform digital yang sesuai dengan perkembangan semasa. Beliau juga yakin bahawa DBP berada di landasan yang betul bagi menghadapi cabaran dunia digital dalam menghasilkan penerbitan yang berkualiti.

Sebelum mengakhiri ucapannya, YB Datuk Dr. Radzi merakamkan setinggi-tinggi penghargaan dan ucapan terima kasih kepada semua warga kerja DBP atas usaha dan dedikasi sepanjang tempoh 65 tahun ini.

Dalam majlis ini juga YBhg. Datuk Abang Sallehuddin Abg. Shokeran, Ketua Pengarah DBP dan YBhg. Prof. Datuk Seri Dr. Awang Sariyan, Pengerusi Lembaga Pengelola DBP turut memberikan ucapan. YBhg. Prof. Datuk Seri Dr. Awang kemudiannya mengakhiri ucapan dengan sebuah sajak yang dinukilkan oleh beliau khas buat DBP.


Didik Bahasa melalui Makanan, Hiburan dan Permainan

Untuk mendapatkan maklumat terkini, ikuti kami melalui Telegram

Serdang – Sambutan Putra® LACD atau Language and Cultural Day anjuran Pusat Pemajuan Kompetensi Bahasa(CALC), Universiti Putra Malaysia (UPM), yang diadakan kelmarin berjaya menonjolkan kepelbagaian kaedah pengajaran dan pembelajaran bahasa kepada umum khususnya kepada siswa di UPM. Berperanan dalam menawarkan kursus Bahasa Melayu dan pelbagai kursus bahasa asing, Bahagian Bahasa Melayu dan Bahasa Global mengambil peluang dan inisiatif dalam menarik minat dan semangat siswa untuk meneroka keupayaan linguistik mereka dalam mempelajari dan menguasai bahasa ketiga.

Mewakili Naib Canselor, UPM bagi majlis perasmian, YBhg. Prof. Dato’ Dr. Abdul Mua’ti @ Zamri Ahmad, iaitu Pengarah Pusat Strategi dan Perhubungan Korporat menyatakan bahawa program didik bahasa dan budaya yang bertemakan makanan, hiburan dan permainan ini sangat bertepatan dengan citra masyarakat Malaysia, khususnya masyarakat Melayu yang gemar akan temasya yang melibatkan makanan, hiburan dan permainan.

Yang turut menyampaikan ucapan ialah Puan Iza Dura Abdul Manan, iaitu Pengarah Pusat Pemajuan Kompetensi Bahasa, yang berharap agar program tersebut dapat membangunkan kemahiran insaniah siswa dan memberikan pengalaman dan kenangan unik kepada semua pengunjung. Yang turut hadir ialah YBhg. Profesor Dr. Arifin Abdu, Timbalan Naib Canselor, Universiti Putra Malaysia.

Antara acara yang berlangsung pada hari tersebut termasuklah pertandingan nyanyian, peragaan pakaian, persembahan kebudayaan, demonstrasi masakan, reruai pameran dan pertandingan pidato bahasa Melayu. Dengan kemeriahan dan jumlah penyertaan yang begitu memberangsangkan, dianggarkan kira-kira 2000 orang pengunjung khususnya siswa UPM tidak melepaskan peluang untuk meneroka ilmu bahasa dan menimba pengalaman dalam program ini.

Menarik perhatian pada program tersebut ialah reruai pameran bahasa-bahasa asing yang ditawarkan di CALC, UPM. Bukan sahaja mempamerkan keunikan bahasa yang diajar, malah turut memperkenalkan pelbagai aspek kebudayaan termasuklah pakaian, permainan bahasa serta makanan dan minuman.

Yang menarik mengenai program Putra® LACD 2022 pada kali ini ialah pertandingan Duta Kelas Bahasa atau yang dinamakan Language Cosplay, yang menerima penyertaan yang sangat memberangsangkan daripada para pelajar dari pelbagai kursus bahasa. Peserta yang menyertai acara ini bukan sahaja memperagakan pakaian, malah berpeluang berkomunikasi dengan para pengunjung untuk mempromosikan dan berkongsi tentang budaya dan bahasa yang mereka pelajari.

Begitu juga dengan pertandingan The Masked Talent, iaitu pelajar tidak kekok untuk mempersembahkan keunikan lagu bahasa asing yang menarik dan terkini. Banyak peserta yang mendapat tepukan gemuruh dengan kemerduan suara menerusi nyanyian. Ada yang mencuit hati dan ada juga yang mengagumkan penonton dengan kemampuan menyebut perkataan bahasa Melayu dengan betul oleh peserta yang berasal dari negara luar. Tiada yang lama, maka tiadalah yang baharu, tarian tradisi pelbagai kaum juga dipersembahkan keindahannya oleh pelajar UPM.

Sebagai usaha membangunkan imej siswa yang mapan, pertandingan pidato bahasa Melayu juga telah diadakan. Dua kategori dipertandingkan bagi merebut gelaran juara Pidato Antarabangsa Bahasa Melayu peringkat UPM. Bagi kategori Alam Melayu dijuarai oleh Zahrah Atthafiya, iaitu pelajar UPM yang berasal dari Indonesia, manakala bagi kategori antarabangsa pula dijuarai oleh Usama Altaf, iaitu pelajar antarabangsa UPM yang berasal dari Pakistan.

Saban tahun pertandingan ini semakin mendapat sambutan kerana para pelajar tidak mahu melepaskan peluang menunjukkan kemampuan berucap dalam bahasa Melayu termasuklah pelajar antarabangsa yang mewakili negara masing-masing. Tidak kurang juga ada yang menyatakan hasrat untuk melakarkan nama dalam pertandingan Pidato Antarabangsa Bahasa Melayu (PABM) Piala Perdana Menteri yang akan datang untuk mengharumkan nama universiti dan negara yang diwakili.


Kecintaan terhadap Bahasa Melayu Harus Terus Diperkasa – Ketua Setiausaha Kementerian Pendidikan Tinggi

Kecintaan terhadap bahasa Melayu harus terus diperkasa dalam kalangan warga KPT khususnya pelajar-pelajar IPT agar obor bangga dan cinta akan bahasa kebangsaan terus menyala. Saya melihat banyak bakat telah dicungkil dalam acara-acara yang dianjurkan  seperti pertandingan Pidato, Nyanyian Lagu Rakyat dan Sahibba serta Poster Kajian dalam bahasa Melayu. Hal ini menunjukkan bahawa bahasa Melayu berupaya menjadi wadah dalam arena penyelidikan.

Demikian kata-kata Ketua Setiausaha Kementerian Pendidikan Tinggi (KPT), Dato’ Seri Abdul Razak Jaafar ketika merasmikan Sambutan Dekad Bahasa Kebangsaan (DBK) dan Penganugerahan Tokoh Akademik Bahasa Melayu  KPT 2022 di Dewan Za’aba, Kementerian Pengajian Tinggi, Putrajaya petang semalam. Dalam ucapannya, Dato’ Seri Abdul Razak turut menyatakan bahawa DBK merupakan satu pelan yang komprehensif untuk menjadikan bahasa Melayu sebagai bahasa utama di Malaysia. Semua usaha yang dilakukan ini adalah untuk memastikan kedudukan bahasa Melayu kukuh di samping meletakkan nilai ilmu dalam bahasa tersebut. Tambah beliau lagi, kementerian sentiasa berusaha memantau dan memainkan peranan dalam memastikan pelibatan Institusi Pendidikan Tinggi (IPT) negara dalam memartabatkan bahasa Melayu.

KPT sentiasa komited mendorong aspirasi mengukuhkan kedudukan bahasa Melayu khususnya di institut pendidikan tinggi. Pelbagai inisiatif diadakan seperti kewujudan pusat-pusat pendidikan bahasa Melayu di universiti awam. Antaranya ialah Institut Alam dan Tamadun Melayu (ATMA) di Universiti Kebangsaan Malaysia dan Akademi Pengajian Melayu (APM) di Universiti Malaya.

Bagi pihak kementerian, saya menyeru agar semua warga pendidikan tinggi bekerjasama khususnya dalam kalangan ilmuan, pakar bahasa, agensi kerajaan dan swasta serta industri bagi memastikan bahasa Melayu muncul sebagai bahasa ilmu seterusnya menjadi bahasa antarabangsa.

Sambutan ini merupakan kemuncak kepada program Dekad Bahasa Kebangsaan yang bertujuan memperkasa bahasa kebangsaan dan meningkatkan semangat kecintaan masyarakat terhadap bahasa kebangsaan. Acara tahunan berprestij, iaitu Penganugerahan Tokoh Akademik Bahasa Melayu Kementerian Pendidikan Tinggi (KPT) 2022 pula dianjurkan bagi mengiktiraf sumbangan individu daripada golongan akademik dalam memartabatkan bahasa Melayu dalam pelbagai disiplin ilmu di peringkat institusi pendidikan tinggi awam (IPTA), politeknik serta kolej komuniti. Anugerah unggul ini merupakan salah satu inisiatif strategik yang terkandung dalam Pelan Tindakan Memartabatkan Bahasa Melayu sebagai Bahasa Ilmu di Institut Pendidikan Tinggi (IPT) 2016 hingga 2020 di bawah Objektif 1, iaitu “Memartabatkan Bahasa Melayu sebagai Bahasa Ilmu”.

Pada tahun ini, Profesor Dr. Mohammad Nazri Mohd Jaafar dari Universiti Teknologi Malaysia telah dinobatkan sebagai Tokoh Akademik Bahasa Melayu 2022 manakala Ts. Dr. Izwah Ismail dari Politeknik Ungku Omar telah dianugerahkan Tokoh Akademik Bahasa Melayu Sektor Teknikal 2022. Anugerah Tokoh Harapan Akademik Bahasa Melayu pula dianugerahkan kepada Profesor Madya Dr. Abdul Halim Abdullah dari Universiti Teknologi Malaysia. Anugerah ini diberikan kepada tokoh yang menggunakan, membangunkan dan memartabatkan bahasa Melayu sebagai wahana aktiviti akademik dalam disiplin ilmu mereka.

Penerima Anugerah Tokoh Akademik Bahasa Melayu (ATABM), Profesor Dr. Mohammad Nazri Mohd Jaafar menyatakan penghargaan dan terima kasih kepada KPT dan Ahli Jawatankuasa ATABM, di samping penghargaan kepada Universiti Teknologi Malaysia, khususnya Fakulti Kejuruteraan Mekanikal atas ruang yang diberikan untuk memartabatkan bahasa Melayu.

Saya percaya penganugerahan ini akan terus mendorong saya untuk terus memartabatkan bahasa Melayu dalam pelbagai kesempatan yang ada walaupun telah bersara kelak. Pada masa hadapan, besarlah harapan saya agar bahasa Melayu akan dapat terus dimartabatkan di peringkat pendidikan tinggi terutama dalam aspek pengajaran dan pembelajaran, penulisan dan lain-lain, khususnya dalam bidang kejuruteraan.

Dalam majlis ini juga, Ketua Setiausaha Kementerian Pendidikan Tinggi (KPT) turut menyampaikan hadiah kepada para pemenang Sayembara DBK termasuklah Sayembara Sahibba, Pidato, Nyanyian Lagu Rakyat dan Poster Kajian dalam bahasa Melayu. Yang berikut merupakan senarai pemenang bagi sayembara tersebut mengikut kategori:

Tempat Ketiga: Nur Khairunnisa Abu Hasan

Turut hadir dalam majlis unggul ini ialah Profesor Datuk Seri Dr. Awang Sariyan, Pengerusi Lembaga Pengelola DBP; Dato’ Dr. Haji Megat Sany Megat Ahmad Supian, Timbalan Ketua Setiausaha (Dasar) KPT; Datuk Dr. Mohd Zabri Yusoff, Timbalan Ketua Setiausaha (Pengurusan dan Pembangunan) KPT; Dr. Haji Mohd Zahari Ismail, Ketua Pengarah Jabatan Pendidikan Politeknik dan Kolej Komuniti; naib-naib canselor universiti awam dan pegawai-pegawai kanan kementerian.


Anugerah Tokoh Akademik Bahasa Melayu KPT 2022 Rai Tokoh Merentas Bidang Akademik

Untuk mendapatkan maklumat terkini, ikuti kami melalui Telegram

Putrajaya – Sambutan Dekad Bahasa Kebangsaan (DBK) dan Penganugerahan Tokoh Akademik Bahasa Melayu Kementerian Pendidikan Tinggi (KPT) 2022 berlangsung dengan jayanya di Kementerian Pengajian Tinggi, Putrajaya petang semalam. Majlis tersebut dirasmikan oleh Ketua Setiausaha KPT, Dato’ Seri Abdul Razak Jaafar. Turut hadir dalam majlis tersebut ialah Profesor Datuk Seri Dr. Awang Sariyan, Pengerusi Lembaga Pengelola DBP, Dato’ Dr. Haji Megat Sany Megat Ahmad Supian, Timbalan Ketua Setiausaha (Dasar) KPT; Datuk Dr. Mohd Zabri Yusoff, Timbalan Ketua Setiausaha (Pengurusan dan Pembangunan) KPT; Dr. Haji Mohd Zahari Ismail, Ketua Pengarah Jabatan Pendidikan Politeknik dan Kolej Komuniti; naib-naib canselor universiti awam dan pegawai-pegawai kanan kementerian.

Acara tahunan berprestij, iaitu Anugerah Tokoh Akademik Bahasa Melayu KPT merupakan anugerah utama yang dianjurkan bagi mengiktiraf sumbangan individu daripada golongan akademik dalam memartabatkan bahasa Melayu dalam pelbagai disiplin ilmu di peringkat institusi pendidikan tinggi awam (IPTA), politeknik serta kolej komuniti.

Penganjuran Anugerah Tokoh Akademik Bahasa Melayu (ATABM) sejak tahun 2012 telah menyaksikan sebanyak lapan orang penerima anugerah dinobatkan sebagai Tokoh Akademik Bahasa Melayu. Sebanyak dua kategori anugerah baharu juga telah ditambah pada tahun 2020 bagi memberikan penganugerahan kepada sektor teknikal dan pensyarah muda, iaitu Anugerah Tokoh Harapan Bahasa Melayu dan Anugerah Tokoh Akademik Bahasa Melayu Sektor Teknikal.

Bagi tahun 2022, penganugerahan ATABM telah mengangkat Profesor Dr. Mohammad Nazri Mohd Jaafar dari Universiti Teknologi Malaysia (UTM) sebagai Tokoh Akademik Bahasa Melayu 2022, manakala Anugerah Tokoh Akademik Bahasa Melayu Sektor Teknikal 2022 diraih oleh Ts. Dr. Izwah Ismail dari Politeknik Ungku Omar dan Anugerah Tokoh Harapan Akademik Bahasa Melayu pula diberikan kepada Profesor Madya Dr. Abdul Halim Abdullah dari Universiti Teknologi Malaysia.

Menyorot sedikit latar belakang pemenang utama ATABM 2022, Profesor Dr. Mohammad Nazri Mohd Jaafar merupakan Profesor di Fakulti Kejuruteraan Mekanikal, Jabatan Kejuruteraan Aeronautik, Automotif dan Samudera, UTM. Beliau yang bakal bersara wajib pada tahun hadapan menyifatkan penganugerahan ini sebagai memori manis yang akan sentiasa dikenang. Menurut beliau, sebagai ahli akademik dalam jurusan kejuruteraan, ada kalanya peluang untuk memartabatkan bahasa Melayu adalah agak terhad terutamanya apabila melibatkan penghasilan karya ilmiah, buku mahupun artikel jurnal.

Namun demikian, saya amat menggalakkan pelajar-pelajar saya menulis tesis dalam bahasa Melayu, tidak mengira peringkat siswazah mahupun pascasiswazah.

Jika bukan kita yang memulakannya, siapa lagi yang kita harapkan untuk melaksanakan tanggungjawab ini. Pada pandangan saya, penulisan dalam bahasa Melayu sangat berguna kepada masyarakat, terutamanya kita sebagai ahli akademik perlu menguar-uarkan segala dapatan atau kajian yang telah dibuat melalui buku-buku ilmiah dalam bahasa Melayu. Insya- Allah, bertitik tolak dari kejayaan ini, saya akan meneruskan usaha untuk menggalakkan semua pensyarah di institut pengajian tinggi untuk menghasilkan karya ilmiah dalam bahasa kebangsaan.

Tokoh Akademik Bahasa Melayu Sektor Teknikal 2022, Ts. Dr. Izwah Ismail yang merupakan Timbalan Pengarah Akademik, Politeknik Ungku Omar yang turut terlibat dalam beberapa projek inovasi dan kerjasama di peringkat kebangsaan dan antarabangsa pula berpandangan bahawa generasi kini kurang membaca buku-buku terbitan Dewan Bahasa dan Pustaka (DBP) selain daripada buku teks. Menyingkap pengalaman beliau sendiri, Ts. Dr. Izwah Ismail yang mempunyai latar belakang pendidikan dalam bidang Kejuruteraan Elektrik menyatakan bahawa beliau membesar dengan buku-buku terbitan DBP yang menggunakan laras bahasa dan tatabahasa yang betul dan dari situlah beliau belajar menghasilkan penulisan yang bagus hasil daripada pembacaan. Oleh itu, beliau menzahirkan harapan agar penekanan kepada budaya membaca dapat dimulakan sejak dari kecil. Dewan Pelajar dan Dewan Siswa antara contoh sumber bacaan yang berkualiti yang boleh digunakan oleh para pelajar untuk membina penguasaan bahasa Melayu. Ujar beliau lagi:

Penggunaan bahasa Melayu perlu diberikan penekanan sejak dari sekolah rendah dan sekolah menengah lagi. Melalui usaha itu, pelajar bukan sahaja boleh bertutur dalam bahasa Melayu malah berupaya menghasilkan penulisan ilmiah yang bagus dalam bahasa tersebut supaya segala perkara yang kita lakukan dalam bidang teknologi atau teknikal boleh dibukukan dan ditinggalkan untuk generasi seterusnya sebagai rujukan. Apabila kita dapat menghasilkan penulisan yang bagus, kita boleh menterjemahkan buku atau teknologi dari luar negara kepada bahasa Melayu supaya ilmu itu sampai kepada segenap masyarakat dan bukan sahaja kepada golongan tertentu.

Bagi Anugerah Tokoh Harapan Akademik Bahasa Melayu pula, iaitu Profesor Madya Dr. Abdul Halim Abdullah, minat beliau yang mendalam terhadap bahasa Melayu sejak dari zaman persekolahan lagi diteruskan dalam kerjaya beliau. Tambah beliau lagi, kejayaan ini bukan bersifat sehari dua tetapi sudah tentu memakan masa bertahun-tahun lamanya.

Penganugerahan ini bukan sahaja melibatkan bidang penerbitan sahaja, malah mengambil kira bidang lain seperti penyeliaan pelajar Doktor Falsafah dan Sarjana, penulisan, penyelidikan, khidmat masyarakat, Anugerah Perkhidmatan Cemerlang dan lain-lain. Jadi, sudah tentunya perkara-perkara ini mengambil masa bertahun lamanya.

Beliau yang merupakan pensyarah di Fakulti Sains Sosial dan Kemanusiaan di Universiti Teknologi Malaysia (UTM) selama lebih 10 tahun dengan latar belakang bidang Pendidikan Matematik menyifatkan kejayaan ini sebagai dedikasi untuk isteri, anak kembar beliau, keluarga dan seluruh warga UTM yang banyak menyumbang kepada kejayaan ini secara tidak langsung. Ditebak soalan tentang usaha selepas memperoleh pengiktirafan ini, Profesor Madya Dr. Abdul Halim berkata sudah tentunya beliau akan meneruskan lagi usaha penulisan karya-karya ilmiah dalam bahasa Melayu. Beliau turut menitipkan pesan tentang kepentingan sifat ikhlas yang ditanam dalam diri yang akan mendorong kepada lebih banyak kejayaan pada masa akan datang.


Pemerkasaan Perpaduan melalui Forum Pelajar Sekolah Swasta Cina di Sarawak

Sibu – Dewan Bahasa dan Pustaka Cawangan Sarawak (DBPCS) telah mengadakan kunjungan hormat kepada Temenggong Dato Lau Lee Ming, iaitu Pengerusi Persatuan Bersekutu Lembaga Pengurusan Sekolah Cina Swasta Sarawak di pejabat persatuan itu di bandar Sibu.

Dalam kunjungan tersebut, DBPCS diketuai oleh Encik Abang Haliman Haji Abang Julai (Pengarah DBPCS), Encik Ja’afar Haji Hamdan (Timbalan Pengarah Pengembangan Bahasa dan Sastera) dan Cik Stephanie Lenya Chaong (Ketua Unit Promosi dan Pengiktirafan) serta ahli rombongan.  Cik Hong Woan Ying, Ketua Pegawai Eksekutif, Persatuan Bersekutu Lembaga Pengurusan Sekolah Cina Swasta Sarawak turut hadir dalam majlis tersebut.

Antara perkara yang disuarakan dalam pertemuan tersebut termasuklah harapan pihak persatuan agar DBPCS dapat meneruskan kerjasama dan membantu persatuan dalam meningkatkan kemahiran berkomunikasi dalam kalangan pelajar Cina melalui penganjuran pelbagai program yang dirangka.

Selain itu, Temenggong Dato Lau Lee Ming juga berharap agar suatu program yang berobjektifkan perpaduan dapat dianjurkan oleh pihak DBPCS yang melibatkan penyertaan para pelajar sekolah Cina bertaraf swasta mahupun kebangsaan. Program seperti ini dilihat dapat menjadi medium penyatuan serta memupuk semangat toleransi selain memperkenalkan kepelbagaian kaum dan budaya di negeri Sarawak.

Dalam reaksi balasnya, Pengarah DBPCS akan cuba melaksanakan program tersebut pada tahun hadapan dan juga akan mengadakan perbincangan bersama-sama Jabatan Pendidikan Negeri Sarawak dalam merealisasikan program tersebut.

Encik Abang Haliman Abang Julai juga memaklumkan bahawa Bahagian Sibu telah terpilih sebagai tuan rumah bagi pertandingan Forum Pelajar pada tahun hadapan. Beberapa program lain yang akan diadakan bersempena dengan sambutan ulang tahun ke-60 Sarawak dalam Malaysia akan dianjurkan dengan pelibatan sekolah-sekolah swasta Cina seperti program Deklamasi Sajak dan Lagu Rakyat dalam bahasa kebangsaan.

Selain itu, DBPCS juga berusaha untuk menarik minat golongan belia Cina dalam bidang penulisan dengan mengadakan Bengkel Penulisan bagi menghasilkan karya-karya yang bermutu dalam bahasa kebangsaan. Terdapat juga program baharu dengan pelibatan Jong Chian Lai, Sasterawan Negeri Sarawak yang ke-4 akan dilaksanakan bagi memperkenalkan tokoh penulis Cina yang berwibawa tersebut kepada masyarakat Cina.

Kunjungan ini diharapkan dapat mengeratkan lagi hubungan antara DBPCS dengan pertubuhan yang melibatkan masyarakat Cina di Sarawak. Usaha ini juga diharapkan dapat memberikan manfaat besar dalam memupuk perpaduan dan memartabatkan bahasa kebangsaan pada masa hadapan.

Persatuan Bersekutu Lembaga Pengurusan Sekolah Cina Swasta Sarawak merupakan sebuah pertubuhan yang mengurus sekolah-sekolah Cina swasta di negeri Sarawak. Persatuan ini sering bersama-sama Dewan Bahasa dan Pustaka Cawangan Sarawak (DBPCS) dalam menjayakan program Pertandingan Forum Pelajar pada setiap tahun.


Penulis Perlu Mematuhi Tatabahasa dalam Penulisan

Untuk mendapatkan maklumat terkini, ikuti kami melalui Telegram

Nilai – Selain kesantunan, pematuhan terhadap pemakaian bahasa juga sangat diititikberatkan, lebih-lebih lagi dalam landskap dunia penulisan dan penerbitan. Pematuhan terhadap tatabahasa merupakan keutamaan yang perlu dititikberatkan oleh seorang penulis ataupun seorang penutur. Namun berbeza konteksnya apabila menilai bahasa melalui sebuah penulisan dalam displin ilmu seni dan sastera. Penulis diberi kebebasan sepenuhnya di dalam penulisannya walaupun tidak mematuhi hukum tatabahasa. Oleh sebab itulah, wujud cabang ilmu deviasi dalam disiplin stilistik agar tidak wujud kekeliruan dalam pengaplikasian berbahasa sama ada dalam penulisan ataupun pengucapan.

Sehubungan dengan itu, rancangan Bicara Santai Penerbitan, Universiti Sains Islam Malaysia (USIM) telah menampilkan seorang wanita hebat, yakni Puan Zainab Said. Beliau juga merupakan seorang Munsyi Dewan Bahasa dan Pustaka. Dalam sesi Bijak Bahasa: Kesalahan Lazim, beliau membuka tirai perkongsiannya dengan memberikan penjelasan yang berkaitan dengan keunggulan yang dimiliki oleh bahasa Melayu.

Bahasa Melayu sangat unik dan dinamik. Maka itu, masyarakat kita kadang-kadang mengatakan bahawa bahasa Melayu ini sangat susah dan kenapa berubah-ubah? Bahasa Melayu ini sebenarnya sedang mengorak langkah dan sememangnya telah diterima dunia kerana bahasa Melayu merupakan lingua franca.

Menyentuh tentang kepentingan pemakaian bahasa dalam dunia penerbitan, beliau jelas berpendapat bahawa bahasa merupakan cerminan peribadi seseorang dan begitu juga keadaannya ketika berada dalam sesebuah organisasi. Pemilihan dan pemakaian bahasa mencerminkan imej sesebuah organisasi. Oleh sebab itu, pemilihan dan pemakaian bahasa menjadi keutamaan yang perlu dititikberatkan.

Menurut beliau, pemilihan dan pemakaian bahasa itu merupakan satu bentuk gambaran imej yang sangat tinggi apabila melihat sesuatu penulisan. Hasil penulisan harus dititikberatkan. Kredibiliti seorang penulis, penyunting dan syarikat itu juga sangat penting. Tambah beliau, terdapat empat aspek kesilapan yang sering ditemui dalam sesebuah penulisan, yakni fonologi, morfologi, sintaksis dan semantik.

Beliau turut menegaskan bahawa seorang penulis seharusnya bersedia untuk menggalas tanggungjawab terhadap pematuhan berbahasa dalam hasil penulisannya. Bagi beliau, penulis yang prihatin menekuni dan menggalas tanggungjawab tersebut berupaya mengelakkan imej negatif terhadap organisasi yang diwakilinya.

Beliau turut menyarankan agar rakyat Malaysia terus kekal memartabatkan bahasa Melayu, sekali gus mengalakkan masyarakat khususnya kelompok penulis merujuk bahasa melalui sumber yang berwibawa seperti Pusat Rujukan Persuratan Melayu (PRPM).


Mesej Penting melalui Bahasa Tubuh

Kuala Lumpur – Bahasa tubuh atau bahasa badan merupakan bahasa bukan lisan yang digunakan untuk berkomunikasi. Hampir 50 peratus hingga 70 peratus daripada komunikasi yang terjalin datangnya daripada bahasa tubuh dan bukannya daripada kata-kata yang diucapkan oleh seseorang. Bagi membincangkan isu ini dengan lebih lanjut, Rancangan Selamat Pagi Malaysia telah mengundang Presiden Persatuan Bahasa Tubuh Malaysia, Tuan Jackson Yogarajah.

Menurut beliau, istilah bahasa tubuh berasal daripada istilah bahasa Inggeris, iaitu body language. Jika diikutkan, bahasa tubuh tidak mempunyai makna kerana tubuh tidak mempunyai bahasa. Namun begitu, secara umumnya bahasa tubuh membawa maksud komunikasi tanpa lisan.

Antara bahasa tubuh yang perlu diberi perhatian semasa berkomunikasi ialah mata. Bahasa yang digambarkan melalui mata dapat mempengaruhi pemikiran seseorang sebanyak 75 peratus. Gerakan mata mampu menunjukkan kebenaran sesuatu perkara yang diceritakan. Misalnya, jika seseorang mereka cerita, matanya akan bergerak ke arah kanan manakala jika mata bergerak ke arah kiri, mereka sedang cuba mengumpul memori.

Selain mata, bahasa tubuh sebenarnya dapat digambarkan melalui beberapa tingkah laku dan gerak-geri seseorang termasuklah ekspresi muka, postur badan, gerak isyarat, pergerakan mata, sentuhan dan penggunaan ruang. Bahasa tubuh ini juga boleh menggambarkan tahap keyakinan seseorang.

Bahasa tubuh amat penting terutamanya dalam proses siasatan. Para penyiasat akan dapat membaca mesej penting melalui bahasa tubuh terutamanya berdasarkan gerakan mata. Mereka akan memerhatikan sama ada percakapan individu yang disiasat tersebut selari dengan bahasa tubuhnya.

Beliau turut berkongsi buku tulisannya yang bertajuk A to Z About Body Language kepada penonton di hujung sesi perkongsiannya. Bagi masyarakat yang ingin mengetahui dan mendalami berkenaan dengan bahasa tubuh, mereka boleh mendapatkan buku tersebut di pasaran sama ada melalui kedai-kedai buku berhampiran ataupun secara dalam talian.


50 Tahun ATMA Memperkasakan Bahasa dan Tamadun Melayu

Bangi – Kecemerlangan Institut Alam dan Tamadun Melayu (ATMA) terus diiktiraf apabila kini dalam proses untuk dinaiktarafkan sebagai Pusat Kecemerlangan Pengajian Tinggi (HiCoE). ATMA juga kini sedang dalam usaha untuk menjalinkan kerjasama dengan Jawaharlal Nehru University di India bagi mewujudkan Kursi Pengajian Melayu di institusi berkenaan.

Demikian antara usaha dan kejayaan yang sedang dan akan dicapai oleh ATMA dalam usaha memperkasakan bidang alam dan tamadun Melayu. Hal ini dinyatakan oleh YBhg. Prof. Dato’ Ts. Dr. Norazah Mohd Nordin, iaitu Timbalan Naib Canselor Hal Ehwal Jaringan Industri dan Masyarakat, UKM, menerusi ucap utamanya pada majlis Syarahan Khas yang berjudul “Imbasan dan Hala Tuju ATMA”, oleh SN YBhg. Prof. Emeritus Dr. Muhammad Haji Salleh di Bilik Majlis, Bangunan Canselori, UKM, pada pukul 9.30 pagi tadi bersempena dengan sambutan Jubli Emas ATMA Ke-50.

Menurut beliau, ATMA mempunyai sejarah penubuhan yang panjang dan telah menempuh pelbagai cabaran sehingga berjaya menjadi sebuah institut alam dan tamadun
Melayu yang tersohor.

Kini ATMA mempunyai empat bidang tujahan utama, iaitu Bahasa, Linguistik dan Persuratan Alam Melayu, Falsafah dan Epistemologi Alam Melayu, Arkeologi, Sejarah dan Budaya Alam Melayu dan Sains dan Teknologi Alam Melayu.

Tambah beliau, keempat-empat tujahan ini memenuhi matlamat utama penubuhan ATMA, iaitu untuk memperkukuh pengajian pemikiran, peradaban dan teknologi Melayu, serta mengantarabangsakan pengajian alam dan tamadun Melayu sebagai penyumbang utama peradaban Asia Tenggara.

Antara kejayaan ATMA dalam usaha memartabatkan bahasa Melayu termasuklah mengadakan Kod Amalan Bahasa Melayu di persada antarabangsa (KAMPA), penerbitan jurnal ATMA dari pelbagai negara yang meliputi bidang bahasa, sejarah, arkeologi, budaya, sains dan teknologi Alam Melayu dan Jurnal Alam Sekitar, Sejarah dan Warisan Asia (AJEHH) yang berkaitan dengan hasil penyelidikan yang berkaitan dengan alam sekitar, sejarah, arkeologi, budaya dan warisan di Malaysia dan dunia luar.

Majlis ini turut dihadiri oleh YBhg. Prof. Datuk Seri Dr. Awang Sariyan (Pengarah ATMA, yang juga Pengerusi Lembaga Pengelola Dewan Bahasa dan Pustaka), SN YBhg. Datuk Dr. Siti Zainon Ismail, para pegawai UKM dan beberapa orang mantan Pengarah ATMA serta para tetamu undangan.


Perbanyak Kajian dan Penterjemahan Karya Lama

Untuk mendapatkan maklumat terkini, ikuti kami melalui Telegram

Bangi – Institut Alam dan Tamadun Melayu (ATMA), Universiti Kebangsaan Malaysia (UKM) telah mengadakan Majlis Syarahan Khas bersempena dengan sambutan Jubli Emas ATMA Ke-50 berjudul “Imbasan dan Hala Tuju ATMA” yang disampaikan oleh SN YBhg. Prof. Emeritus Dr. Muhammad Haji Salleh, Mantan Pengarah ATMA ke-2 pada pukul 9.30 pagi tadi bertempat di Bilik Majlis, Bangunan Canselori, UKM.

Majlis yang turut dihadiri oleh YBhg. Prof. Datuk Seri Dr. Awang Sariyan, iaitu Pengarah ATMA (merangkap Pengerusi Lembaga Pengelola Dewan Bahasa dan Pustaka); Sasterawan Negara (SN), YBhg. Datuk Dr. Siti Zainon Ismail; pegawai-pegawai kanan UKM; dan para tetamu undangan telah disempurnakan dengan ucap utama yang disampaikan oleh YBhg. Prof. Dato’ Ts. Dr. Norazah Mohd Nordin, iaitu Timbalan Naib Canselor Hal Ehwal Jaringan Industri dan Masyarakat, UKM.

Dalam ucapannya, beliau menjelaskan bahawa banyak dalam kalangan ahli masyarakat di negara ini menganggap bahawa Pengajian Melayu pada masa ini sudah tidak begitu penting. Katanya, hal ini berbeza dari sudut pandangan masyarakat luar negara kerana di sana seseorang itu harus menjalani kehidupan bersama-sama bahasa, sains, teknologi dan kebudayaan tanpa apa-apa jurang dalam bidang berkaitan.

Tambah beliau, kesedaran bahasa dan sastera masih tidak tumbuh seperti seharusnya. Hal ini disebabkan oleh kuatnya pengaruh bahasa Inggeris dan berkat usaha kolonialis seperti merahsiakan sastera kita di muzium dan perpustakaan di Britain, di samping pengetahuan kita tentang kejayaan kita yang masih tidak hadir dan tumbuh.

Jelasnya, pada dekad-dekad 1980-an hingga 1990-an, sastera Malaysia mula ditulis secara lebih komited oleh pengarang Sabah dan Sarawak, manakala sastera dalam bahasa kebangsaan sudah menjadi sastera kebangsaan dengan berbagai-bagai pengalaman daripada kaum Murut, Bajau, Bidayuh, Iban, Semai selain Melayu, Cina dan India turut mendapat ruang serta pengiktirafan. Sementara itu, pengarang Cina pula memilih bahasa kebangsaan sebagai bahasa sastera mereka termasuklah Siow Siew Seng, Lim Swee Tin, Akhbar Goh dan Goh Thean Chye.

Beliau turut berkongsi tentang kehebatan Hikayat Hang Tuah dan berpesar agar kita menghayati karya tersebut kerana Hang Tuah merupakan naratif agung seorang manusia yang mewakili bangsanya yang melukis manusia di laut dan peradaban antarabangsa. Hang Tuah ialah manusia kampung Duyong di Daik dan mahir berbicara dengan berbagai-bagai bahasa dunia. Oleh itu, beliau telah memberikan penekanan tentang peri pentingnya karya lama dikaji dan diterjemahkan untuk manfaat masyarakat.

Bahasa Melayu ialah bahasa besar dunia dan karya besar perlu diterjemahkan secepat mungkin dalam bahasa Melayu. Di samping itu, kita juga perlu menterjemahkan karya-karya lama kita sebanyak mungkin dalam bahasa dunia. Saya sendiri sudah menterjemah Hikayat Hang Tuah dalam bahasa Inggeris yang mengambil masa selama 15 tahun dengan 575 halaman. Sementara itu, Sulalatus Salatin juga telah saya terjemahkan menggunakan bahasa yang agak moden. Hal ini disebabkan banyak anak muda yang sudah tidak memahami bahasa lama atau klasik. Generasi kini harus mengambil peluang untuk mencari pengetahuan dalam bidang pengajian dan falsafah Melayu supaya kita mempunyai pencapaian ilmiah yang lebih luas. Asal usul Sastera Melayu Moden adalah berasal daripada Sastera Melayu Lama.

Katanya lagi, masyarakat juga perlu melihat Penyata Razak dan Rahman Talib yang menjelaskan tentang usaha menjadikan manusia yang berketerampilan dan memberikan manfaat kepada negara. Semua ini tidak hanya dicapai melalui kemajuan sains dan teknologi semata-mata, tetapi juga boleh dicapai melalui adat, agama, dan sastera yang merangkumi pelbagai bidang termasuklah bidang perubatan, ekonomi, teknologi dan lain-lain.

Sebelum menamatkan sesi syarahan, beliau turut mengutarakan beberapa cadangan kepada ATMA dan tetamu yang hadir seperti yang berikut:


Majlis Pelancaran Buku Kesantunan Bahasa Etnik-etnik Utama di Malaysia

Bangi – Buku Kesantunan Bahasa Etnik-etnik Utama di Malaysia terbitan Dewan Bahasa dan Pustaka (DBP) yang ditangani oleh YBhg. Prof. Datuk Seri Dr. Awang Sariyan, iaitu Pengarah Institut Alam dan Tamadun Melayu (ATMA), yang juga Pengerusi Lembaga Pengelola DBP, selaku editornya telah dilancarkan dengan jayanya pada pukul 10.00 pagi tadi di Bilik Majlis, Bangunan Canselori, Universiti Kebangsaan Malaysia (UKM).

Majlis pelancaran buku ini diadakan bersempena dengan Syarahan Khas SN Prof. Emeritus Dr. Muhammad Haji Salleh, iaitu Mantan Pengarah ATMA ke-2, bersempena dengan sambutan Jubli Emas ATMA Ke-50 yang diadakan oleh ATMA, UKM.

Majlis ini turut dihadiri oleh YBhg. Prof. Dato’ Ts. Dr. Norazah Mohd Nordin, iaitu Timbalan Naib Canselor Hal Ehwal Jaringan Industri dan Masyarakat, UKM, SN YBhg. Datuk Dr. Siti Zainon Ismail, mantan Pengarah ATMA, para pegawai UKM dan para tetamu undangan.

Buku Kesantunan Bahasa Etnik-etnik Utama di Malaysia ini berteraskan penyelidikan dalam usaha memperkukuh perpaduan pelbagai etnik warganegara Malaysia. Buku ini berfokus pada unsur kesantunan bahasa etnik utama yang meliputi etnik Melayu, Cina, India, Iban dan Kadazandusun.

Daripada kajian perbandingan yang dilakukan, terdapat persamaan yang besar dari aspek sistem sapaan dan ungkapan fatis. Paparan perbandingan kesantunan bahasa lima etnik utama ini dapat memperkukuh penghayatan segenap lapisan masyarakat  tentang kesantunan bahasa yang perlu senantiasa dipupuk untuk menjulang tamadun bangsa dan pembentukan negara bangsa.


Implikasi UEC kepada Dasar Bahasa dan Pendidikan Kebangsaan

Menteri Pendidikan yang baharu, YB Fadhlina Sidek menyatakan bahawa pengiktirafan Sijil Peperiksaan Bersatu (UEC) bukan keutamaan Kerajaan Perpaduan pimpinan YAB Dato’ Seri Anwar Ibrahim. Penegasan itu tepat kerana pendidikan negara kita masih banyak diselubungi oleh isu penting seperti mutu pendidikan, keciciran dalam pendidikan, perpaduan, golongan miskin, sekolah daif dan pelbagai masalah lain. Pada hemat saya, bukan sahaja pengiktirafan UEC itu tidak bertaraf “bukan keutamaan” malah tidak relevan sama sekali dengan tujuan memupuk perpaduan dan pelaksanaan sistem pendidikan kebangsaan yang berorientasikan ciri-ciri kenegaraan. UEC berada di luar kerangka ciri kenegaraan.

Sejarah dan latar belakang isu yang berkaitan dengan pengiktirafan Sijil Peperiksaan Bersatu (Unified Examination Cerficate) atau singkatnya UCE, yang dituntut oleh Lembaga Pengurus Sekolah Cina Malaysia perlu difahami. Sijil itu melibatkan 60 buah sekolah menengah persendirian Cina (SMPC) yang berasingan daripada sekolah menengah jenis kebangsaan Cina (SMJKC). SMPC wujud sebagai kesan penolakan lembaga pengurusnya untuk menerima tawaran kerajaan sebagai sekolah bantuan penuh kerajaan yang disyaratkan agar melaksanakan sistem sekolah menurut kurikulum kebangsaan, menurut Akta Pendidikan 1961 pada waktu itu.

Kewujudan sekolah yang enggan tertakluk kepada kurikulum kebangsaan itu sendiri menimbulkan kesangsian bagaimana sekolah yang berada di luar sistem pendidikan kebangsaan patut diberi layanan dengan mengiktiraf sijil yang dikeluarkannya. Kurikulum asalnya berorientasikan latar di Taiwan, meskipun kini, menurut Dong Zong, telah “dimalaysiakan”. Dalam keadaan kelulusan tertentu dalam mata pelajaran Bahasa Melayu yang tidak disyaratkan, menjadi pertanyaan apakah yang telah “dimalaysiakan”? Demikian juga, ketiadaan mata pelajaran Sejarah yang berkaitan dengan penghayatan sejarah tanah air Malaysia tidak mewajarkan penerimaan secara mudah bahawa kurikulum SMPC telah “dimalaysiakan”. Bahkan kurikulum yang menjadi kompas sekolah persendirian Cina itu masih menjadi misteri dan sukar diperoleh maklumat rasminya.

Bertitik tolak dengan latar belakang ringkas itu, perhatian penting perlu diberikan kepada falsafah dan matlamat sistem pendidikan negara yang dirancang dan dilaksanakan untuk memenuhi asas kenegaraan, terutama perpaduan kebangsaan dan peningkatan pancang kenegaraan yang menjadi asas jati diri warganegara Malaysia, termasuklah bahasa Melayu sebagai bahasa kebangsaan dan bahasa rasmi. Sistem pendidikan yang bersifat “laissez-faire” dan membenarkan subsistem-subsistem lain tidak akan berjaya memenuhi falsafah dan matlamat kenegaraan.

Pemerintah Malaysia sejak awal kemerdekaan mengamalkan pendekatan yang amat bertolak ansur dan berusaha memenuhi kehendak rakyat berbilang kaum, termasuklah sistem pendidikan. Tidak seperti negara lain seperti Indonesia dan Thailand, pemerintah Malaysia mengizinkan kewujudan sekolah rendah jenis kebangsaan Cina dan Tamil dan juga sekolah menengah jenis kebangsaan Cina. Kewujudan subsistem dalam bentuk sekolah jenis kebangsaan itu sahaja pun telah menimbulkan masalah untuk membentuk jati diri dan citra kewarganegaraan yang padu.

Sesudah lebih 65 tahun negara merdeka, masih timbul masalah ketidakfasihan sejumlah warganegara dalam penguasaan bahasa kebangsaan dan bahasa rasmi. Dalam pelaksanaan kurikulum pula, masih wujud polarisasi apabila dua sukatan pelajaran berbeza diwujudkan untuk sekolah kebangsaan dan sekolah jenis kebangsaan, situasi yang tidak akan mempercepat penyatuan rakyat melalui bahasa kebangsaan. Hal itu turut menimbulkan keanehan kerana ada dua standard bahasa negara, satu untuk pelajar sekolah kebangsaan dan satu lagi untuk sekolah jenis kebangsaan.

Perlembagaan Persekutuan yang digubal telah memaktubkan asas kenegaraan yang penting, iaitu antara rakyat asal penduduk negara ini dengan rakyat yang berasal dari luar Persekutuan Tanah Melayu. Melalui pelaksanaan jus soli, telah diterima oleh orang Melayu akan kehadiran rakyat dari negara lain, dan sebagai imbangan terhadap kesediaan dan keikhlasan orang Melayu itu, maka ditetapkan beberapa asas kenegaraan yang berteraskan penduduk asal dan majoriti negara. Antara pancang kenegaraan yang penting dalam Perlembagaan Persekutuan termasuklah Kedudukan Raja-raja Melayu, Islam sebagai agama Persekutuan, bahasa Melayu sebagai bahasa kebangsaan, kedudukan istimewa orang Melayu dan bumiputera, dan hak sah rakyat keturunan lain.

Pancang kenegaraan itu dilaksanakan dalam pelbagai sektor di negara ini, termasuklah melalui sistem pendidikan, iaitu sektor yang menjadi acuan pembentukan warganegara yang bercirikan negara Malaysia. Selain ketetapan Penyata Razak bahawa semua aspek pendidikan, iaitu kurikulum, latihan guru, bahan pengajaran dan pembelajaran, dan sistem peperiksaan perlu diseragamkan, aspek bahasa turut dijadikan landasan untuk memenuhi aspirasi negara.

Sebagaimana yang diusulkan dalam Penyata Razak 1956 dan kemudian diperkuat oleh Penyata Rahman Talib 1960 dan dimaktubkan dalam Akta Pendidikan 1961, bahasa Melayu menjadi bahasa penghantar utama sistem pendidikan kerana melalui bahasa yang sama dapat diserapkan nilai-nilai kenegaraan kepada murid dan pendemokrasian pendidikan dapat terlaksana, tidak seperti dalam zaman penjajahan Inggeris yang sistem pendidikannya bersifat mewujudkan polarisasi kaum, termasuklah dalam soal bahasa.

Kita menyaksikan bagaimana peranan dan kedudukan bahasa Melayu sebagai bahasa pengantar utama pendidikan negara mengalami pasang surut apabila ketetapan itu tidak dilaksanakan dengan tegas dan tekal. Zaman pasang bagi peranan dan kedudukan bahasa Melayu dalam sistem pendidikan negara dapat dilihat pada tahun 1960-an dan 1970-an, khususnya apabila Menteri Pendidikan pada hujung tahun 1960-an, Tun Patinggi Abdul Rahman Yaakub mengusahakan penukaran sekolah aliran Inggeris kepada sekolah aliran kebangsaan yang berteraskan bahasa Melayu sebagai bahasa penghantar utama secara beransur-ansur. Sementara itu, sekolah jenis kebangsaan Cina dan Tamil tetap diteruskan.

Satu detik lagi peningkatan peranan dan kedudukan bahasa Melayu berlaku ketika Dato’ Seri Anwar Ibrahim menjadi Menteri Pendidikan apabila pada tahun 1987 dimulakan Kurikulum Bersepadu yang berasaskan Falsafah Pendidikan Kebangsaan, dengan bahasa Melayu digerakkan agar “merentas kurikulum”.

Zaman surut bahasa Melayu ditandai oleh pelaksanaan PPSMI, iaitu dasar dan program Pengajaran dan Pembelajaran Sains dan Matematik dalam Bahasa Inggeris pada tahun 2003 hingga tahun 2011. Meskipun pada zaman Tan Sri Muhyiddin Yassin menjadi Menteri Pendidikan, program itu dimansuhkan dan diganti dengan program Memartabatkan Bahasa Melayu dan Memperkukuh Bahasa Inggeris (MBMMBI), nasib bahasa Melayu sebagai bahasa pengantar utama sistem pendidikan digelapkan oleh Program Dwibahasa atau Dual Language Programme yang bersifat ala PPSMI. Meskipun secara rasmi program itu dianggap pilihan sekolah, dalam pelaksanaannya program itu berlangsung dalam bentuk “rela dalam paksa”. Maklumat itu diperoleh secara langsung daripada sejumlah pengetua dan guru besar.

Hubung kait antara masalah pemantapan bahasa Melayu sebagai bahasa pengantar utama sistem pendidikan negara dengan isu pengiktirafan UEC sangat jelas. Dalam keadaan perjuangan meletakkan bahasa Melayu sebagai bahasa pengantar utama pendidikan selaras dengan Dasar  Bahasa Kebangsaan yang belum mencapai matlamatnya, maka pengiktirafan kepada UEC yang berteraskan pendidikan berbahasa penghantar bahasa Cina menambah duka dalam lara dan menambah barah dalam barah yang sedia ada.

Pada hemat saya, sijil persendirian biarlah berada dalam taraf persendiriannya, apatah lagi sijil itu mewakili hanya sejumlah rakyat, bahkan juga hanya mewakili sejumlah rakyat berketurunan Cina. Anggaran yang pernah dibuat adalah bahawa UEC hanya melibatkan kira-kira 15 peratus pelajar di negara ini. Kemurahan hati pemerintah, seandainya berlaku dengan mengiktiraf UEC akan mengundang pelbagai sijil lain yang dituntut untuk diiktiraf, sehingga akhirnya negara kini kebanjiran pelbagai jenis sijil dan menggerhanakan sijil yang bersifat kebangsaan seperti Sijil Pelajaran Malaysia (SPM) dan Sijil Tinggi Pelajaran Malaysia (STPM). Bahkan ada dalam kalangan orang Cina sendiri yang tidak menyetujui pengiktirafan UEC, khususnya mereka yang mengatakan lebih “setia kepada negara“ kerana menghantar anak ke sekolah kebangsaan. Mereka menganggap bahawa pengiktirafan UEC merampas hak sebahagian daripada mereka yang mengikuti pengajian di sekolah kebangsaan.

Akhirnya, apa-apa pun keputusan pemerintah, asas terpenting yang mesti difikirkan adalah bahawa negara terbina dan terlestari dengan adanya pancang-pancang kenegaraan. Bahasa Melayu sebagai bahasa kebangsaan dan bahasa rasmi menjadi salah satu pancang penting, baik untuk perpaduan mahupun untuk menjadi wahana pentadbiran dan komunikasi dalam bidang lain. Kita perlu mengutamakan rancangan dan pelaksanaan untuk memenuhi semangat Penyata Razak 1956 yang menetapkan penggunaan bahasa Melayu sebagai bahasa utama penghantar sistem pendidikan negara. Bahasa lain dirancang dan dilaksanakan pengajaran dan penggunaannya dalam konteks untuk membantu meningkatkan pengutuhan tamadun negara, terutama ilmu tetapi bukan sebagai pengganti bahasa Melayu sebagai bahasa kebangsaan dan bahasa rasmi.


Falsafah Hidup di Sebalik Peribahasa Melayu

Untuk mendapatkan maklumat terkini, ikuti kami melalui Telegram

Peribahasa Melayu mempunyai falsafah tersendiri di sebalik penciptaannya. Orang Melayu dahulu mencipta peribahasa untuk menasihati generasi Melayu supaya sentiasa beringat, berhati-hati, mengetahui dan berwaspada dengan kehidupan  pada masa akan datang. Hal ini dapat dilihat melalui peribahasa, “Beringat-ingat sebelum kena, berjimat sebelum habis”, yang membawa maksud supaya kita sentiasa beringat sebelum terkena sesuatu dan berjimat sebelum sesuatu itu habis terutama yang berkaitan dengan wang.

Falsafah di sini membawa maksud pengetahuan tentang pengertian yang dianggap sebagai ilmu dalam setiap peribahasa Melayu yang dicipta dan dimanfaatkan dalam kehidupan. Sehubungan dengan itu, orang Melayu yang ahli dalam mencipta peribahasa ini mempunyai daya fikir yang tajam dan bijaksana dengan perenungan jauh terhadap alam sekeliling dan juga kehidupan yang dilalui. Begitulah bijaknya pakar bahasa dalam kalangan orang Melayu yang mencipta peribahasa.

Menurut Za‘ba dalam bukunya, Ilmu Mengarang Melayu, peribahasa ialah susunan cakap yang pendek, yang telah melekat di mulut orang ramai sejak zaman-berzaman. Hal tersebut dikatakan demikian kerana ungkapan ini sedap didengar dan dalam maknanya serta digunakan oleh orang sebagai bandingan, teladan dan bahan pengajaran.

Susunan kata dalam sesuatu peribahasa dipilih khas, kemas susunannya, ada unsur bunyi yang sama pada akhir kata yang ringkas, mempunyai makna yang tertentu dan mengandungi pengajaran serta falsafah yang mendalam. Kata dan peribahasa ini mempunyai falsafah sebagai pengajaran dan pendidikan kepada semua. Contohnya, peribahasa “Cegah sebelum parah”, membawa maksud mengelak sesuatu penyakit berbahaya seperti COVID-19, yang melanda negara dan dunia. Oleh itu, kita hendaklah mencegahnya sebelum penyakit itu menjadi parah dan virus itu merebak.

Peribahasa merupakan sebahagian daripada khazanah sastera orang Melayu, yang tergolong dalam sastera lisan. Keindahan dan kebijaksanaannya terpakai sekian lama hingga kekal popular pada hari ini. Semua peribahasa ini kini masih lagi digunakan sebagai panduan hidup. Peribahasa Melayu merupakan pancaran kebudayaan dan kehidupan masyarakat lama yang masih bermanfaat kepada masyarakat pada hari ini.

Asal usul peribahasa juga sebagai sebahagian daripada peri atau cerita dalam sastera rakyat. Peribahasa tidak diketahui penciptanya kerana dalam masyarakat lampau, individu tidak dipentingkan dan sesebuah karya seperti peribahasa yang dicipta akhirnya menjadi hak milik masyarakat sejak dahulu hingga kini.

Lantaran hal itu, Za‘ba ada memberikan pandangannya tentang cara terbitnya peribahasa dalam kehidupan masyarakat Melayu. Menurutnya, pada mulanya sesuatu ungkapan itu digunakan oleh sesuatu pihak, iaitu sama ada seorang atau sekumpulan. Bentuknya ringkas, tepat dengan maksud yang hendak dicapai dan mengandungi kebenaran serta terbit daripada pengalaman sendiri atau yang telah diperhatikan berlaku pada orang lain.

Kemudian, apabila bentuk itu digemari orang lain, mereka pula menggunakannya secara berulang-ulang dan tersebar daripada seorang kepada orang lain. Akhirnya, bentuk demikian menjadi terkenal dan digunakan pada situasi yang serupa. Di bawah peribahasa, terdapat juga jenis dan sifat perumpamaan, pepatah, bidalan, perbilangan, kata-kata hikmat, simpulan bahasa dan kiasan. Kesemuanya digunakan oleh kelompok atau bangsa Melayu sejak dahulu lagi.

Menurut Profesor Emeritus Datuk Dr. Nik Safiah Karim, dalam Teks Bahasa Melayu, ada dalam kalangan sarjana yang tidak bersetuju dengan pendapat yang mengatakan bahawa kelompok atau bangsa Melayu berasal dari kawasan Asia Tengah dan telah mengemukakan hipotesis kawasan Nusantara. Berdasarkan hipotesis ini, orang Melayu dikatakan tidak berasal dari luar tetapi mereka dikatakan manusia asal yang memang telah wujud di Nusantara. Oleh itu, orang Melayu merupakan orang tempatan.

Tempat asal bahasa Melayu dikaitkan dengan tempat asal penuturnya, iaitu tempat asal orang Melayu. Terdapat dua hipotesis tentang tempat asal orang Melayu seperti yang diutarakan oleh ahli arkeologi dan ahli linguistik, iaitu kawasan Asia Tengah dan kawasan Nusantara yang memang kaya dengan keindahan alam sekitarnya dengan pelbagai tumbuhan.

Orang Melayu turut mempunyai pandangan dan falsafah hidupnya sendiri terhadap alam sekitar dan masyarakatnya. Mereka membuka petempatan di Kepulauan Melayu dan terus berkembang di kawasan tersebut seiring dengan bahasa dan pertuturan melalui peribahasa, pantun, perumpamaan dan ada juga yang berkaitan dengan latar tempat mereka tinggal.

Peribahasa Melayu turut membuktikan ketinggian falsafah orang Melayu dalam menyampaikan pengajaran, didikan dan bimbingan melalui bahasa yang indah dan mempunyai maksud yang mendalam. Selain itu, peribahasa juga merupakan catatan pengalaman dan sejarah bangsa tentang kehebatan orang Melayu dalam menggunakan bahasa yang berkaitan dengan alam, tempat, haiwan, peristiwa, perkara maujud dan mujarad serta unsur alam yang luas dan kaya dengan keindahan.

Orang Melayu dahulu sangat saintifik melalui pemerhatian, penelitian dan pengkajian dan menerbitkan peribahasa yang tentunya mengandungi banyak pengajaran. Lantaran hal itu, bidang bahasa sangat penting dijadikan panduan dalam kehidupan. Sumber kehidupan daripada alam dijadikan pedoman dalam kehidupan. Renungi sahaja falsafah dalam peribahasa Melayu ini, iaitu “ Membujur lalu, melintang patah” yang bermaksud seseorang yang sanggup menghadapi apa-apa cabaran dan rintangan dalam kehidupan.

Pengertian tersebut daripada orang Melayu dahulu yang tinggal di tepi sungai dan melihat aliran sungai. Di sungai yang deras dan laju itu, ada pohon kayu yang hanyut seperti pohon kayu yang keras seperti keruing, penak atau meranti yang membujur lalu sehingga ada yang melintang sehingga patah. Meskipun patah, dengan kekuatan teras kayu itu dikiaskan sebagai semangat yang terus juga bergerak ke kuala sungai.

Sumbangan tamadun Islam juga menjadi teras kepada tamadun dan falsafah orang Melayu. Peribahasa Melayu banyak berteraskan Islam dan terpancar dalam setiap amalan kehidupan masyarakat Melayu yang menjadi cerminan lahir dan batin dalam kerukunan hidup individu, berkeluarga dan bermasyarakat. Sifat ketinggian ilmu dari segi pemikiran juga ada dalam peribahasa Melayu dengan akal budi, adat dan budaya tinggi. Seperti kata peribahasa Melayu, “Jangan bawa resmi jagung, makin berisi makin tegak yang bermaksud semakin kaya semakin sombong”.

Seperti kata peribahasa Melayu lain, “Jangan jadi seperti enau dalam belukar, melepaskan pucuk masing-masing” pula bermaksud bahawa dalam kehidupan ini mesti ada semangat dan sifat kerjasama dan tolong-menolong dan sentiasa terpelihara dalam keadaan aman dan sentosa dalam masyarakat. Meskipun hidup dalam era teknologi digital, kita tidak seharusnya menolak sifat kerjasama dan tolong-menolong dalam masyarakat.

Oleh itu, masyarakat Melayu pada hari ini terutamanya dalam kalangan generasi muda mestilah melihat dan merenung makna dan falsafah yang tersurat dan tersirat dalam setiap peribahasa Melayu. Meskipun peribahasa dicipta sejak zaman lampau, peribahasa itu masih berguna dan mempunyai falsafahnya hingga zaman teknologi maklumat. Generasi muda juga mesti memanfaatkan kata-kata dan pesanan dalam peribahasa Melayu sebagai panduan dalam kehidupan. Contohnya, “Terlajak perahu boleh undur, terlajak kata buruk padahnya”. Dalam era teknologi digital, kita seharusnya memegang falsafah ini agar sentiasa berhati-hati ketika berkata-kata atau menulis di media baharu dan media sosial. Jika tersilap tulis akan mengundang padah.

Semua peribahasa Melayu yang dicipta mempunyai kekuatan dan daya intelek Melayu dengan kebijaksanaan minda dan akal budi Melayu. Peribahasa Melayu merangkumi agama, adat, budaya, bahasa, logik, moral serta falsafah dengan pemikiran aras tinggi yang menggunakan bahasa dengan kiasan yang mengandungi pemikiran pada masa silam dan dapat dimanfaatkan pada masa akan datang. Peribahasa Melayu juga menunjukkan kekuatan intelektual dan pemikiran Melayu yang masih mempengaruhi pemikiran dalam kehidupan orang Melayu pada masa kini.

Kesimpulannya, peribahasa Melayu mempunyai bahasa yang indah dengan maksud yang mendalam dan bermakna untuk disampaikan dan ada juga yang diikuti dengan unsur pematah (bagi pepatah) umpama bagi (perumpamaan) bagi maksud tersebut secara tersurat dan tersirat. Peribahasa Melayu ialah ungkapan lama yang penuh dengan falsafah, kebijaksanaan akal budi Melayu yang mempunyai isi dan makna yang luas bagi menggambarkan kebijaksanaan orang zaman dahulu yang berpandangan bernas, mempunyai nilai dan pengajaran, serta pada masa yang sama boleh digunakan sebagai panduan hidup sehingga hari ini.


DBP Memperbanyak Kandungan dan Program Secara Digital

Untuk mendapatkan maklumat terkini, ikuti kami melalui Telegram

KUALA LUMPUR − 22 Jun 2021 merupakan tarikh yang sangat istimewa bagi seluruh warga Dewan Bahasa dan Pustaka (DBP) yang meraikan Majlis Sambutan Ulang Tahun Penubuhan DBP yang Ke-65. Bertemakan “Aksara nan Hidup Sepanjang Zaman”, DBP yang muncul sebagai nama dari suatu sejarah terus gah dalam mengharungi cabaran semasa.

“Dalam tempoh lebih enam dekad ini, DBP telah mencapai kejayaan yang membanggakan pada peringkat negara, serantau dan antarabangsa. Kejayaan ini merupakan hasil iltizam dan tekad anggota Lembaga Pengelola, Pengurusan Tertinggi dan semua warga kerja DBP. Di samping itu,  DBP mampu untuk terus menggalas tanggungjawab sebagai badan yang diberi mandat oleh kerajaan untuk memartabatkan bahasa Melayu sebagai bahasa kebangsaan serta mengangkat sastera dan ilmu dalam bahasa kebangsaan,” ujar YBhg. Profesor Datuk Seri Dr. Awang Sariyan, Pengerusi Lembaga Pengelola DBP.

Menurutnya lagi, keadaan dunia tanpa sempadan, dasar langit terbuka, globalisasi dan tidak kurang kerapuhan sikap akan makna bahasa dalam pembangunan menjadi antara sebabnya. Usaha DBP memanfaatkan ruang melalui teknologi, seperti memperbanyak program di pelbagai pelantar dan media sosial dapat menghasilkan pemupukan bahasa, sastera dan ilmu dalam kalangan masyarakat, sekali gus dapat mengangkat bahasa dan persuratan Melayu pada peringkat dunia apabila semua program itu dapat sampai kepada warga sedunia. Oleh itu, DBP perlu bergerak dengan lebih luas dan berkesan untuk memenuhi amanah dalam mengangkat bahasa, sastera dan ilmu.

“Transformasi ke era digital dan elektronik mahu tidak mahu perlu menjadi salah satu asas kaedah DBP bergerak. Dalam keadaan budaya membaca dan memperoleh ilmu serta maklumat masyarakat sudah banyak berubah, segala kandungan bahasa, sastera dan ilmu perlu dengan besar-besaran dipindahkan dalam bentuk digital dan elektronik yang bukan sahaja dapat memenuhi keperluan masyarakat bahkan dapat melebarkan sayap DBP pada peringkat supranasional,” jelasnya lagi.

Sementara itu, dalam ucapan alu-aluan oleh YBhg. Datuk Abang Sallehuddin Abg. Shokeran, Ketua Pengarah DBP, antara cabaran baharu yang muncul ialah pandemik COVID-19. Sehubungan dengan itu, warga DBP secara beransur-ansur telah beralih kepada kerja pendigitalan dan secara dalam talian. Katanya lagi, DBP mengadakan Pelan Strategik Dewan Bahasa dan Pustaka 2021-2025 yang bertujuan untuk mengindustrikan dan melestarikan bahasa dan persuratan Melayu. Pelan ini memberikan tumpuan kepada tiga teras strategik, iaitu menjadikan bahasa Melayu sebagai bahasa ekonomi, menjadikan bahasa Melayu sebagai bahasa negara dan menjadikan bahasa Melayu sebagai bahasa ilmu.

“Tiga perkara penting ini akan DBP laksanakan dalam tempoh lima tahun ini dan hal ini bukan suatu perkara yang baharu bagi DBP. Naratif baharu yang dibawa oleh DBP adalah dengan cara menyebarkan, mengembangkan dan membina bahasa Melayu dengan kaedah baharu, iaitu pendigitalan secara menyeluruh. Hal ini akan melibatkan cara bekerja dan usaha penerbitan DBP tanpa melupai usaha yang telah dilakukan. Contohnya, melalui penerbitan konvensional yang akan terus dilaksanakan dan pendigitalan ini merupakan salah satu usaha untuk kita lebih memantapkan sistem penyampaian pada masa akan datang. Semua ini memerlukan warga DBP bergerak tangkas untuk membina kaedah kerja baharu, untuk berfikir secara lebih kreatif, membina keupayaan diri dan memahirkan diri dengan teknologi baharu bagi memastikan media baharu yang kita gunakan ini dapat digunakan secara berkesan dan optimum. Semoga tahun 2025 nanti bahasa Melayu akan terus menjadi bahasa yang dihormati oleh warga Malaysia dan bahasa Melayu juga terus diperkukuhkan sebagai bahasa ilmu dalam tempoh lima tahun ini,” ujarnya.


Frasa Adjektif “Terkenal Sekali“

Mengapakah frasa adjektif “terkenal sekali“ betul, sedangkan frasa “tercantik sekali“ salah?

Daripada:
Norzita Halimi,
Kuantan, Pahang.


Bahasa Slanga Ahli Politik: Kekreatifan dalam Kecelaruan

Seseorang yang mampu berfikir secara kreatif ialah seseorang yang mampu menggunakan kemahiran dan kecekapan mindanya untuk menilai kewajaran sesuatu idea. Dengan pemikiran kreatif ini juga, seseorang itu mampu mengenal pasti kelebihan dan kelemahan sesuatu perkara. Hasilnya, seseorang yang kreatif mampu mencipta sesuatu bagi mengatasi masalah yang berlaku.

Namun begitu, kadangkala disebabkan oleh terlalu ingin menonjolkan satu-satu isu, penggunaan struktur bahasa standard yang sepatutnya digunakan dalam situasi formal sering diabaikan. Bagi mengatasinya, sikap ambil peduli diperlukan untuk memantau dan mengubah amalan ini supaya tidak menjadi kebiasaan. Kegagalan berbahasa dengan baiknya menggambarkan pemikiran penutur yang bercelaru terhadap bahasanya sendiri. Hal ini biasa berlaku apabila seseorang itu tidak mengutamakan maksud yang ingin disampaikan, di samping pengabaian terhadap tatabahasa.

Misalnya dalam arena politik, ahli politik cenderung untuk menonjolkan kejaguhan ketika berkata-kata demi meraih undi. Ahli politik sewenang-wenangnya mencipta slanga yang mempunyai maksud tersurat dan tersirat. Apabila menyampaikan sesuatu maklumat, ahli politik tidak mempertimbangkan keupayaan khalayak untuk mencerap makna sebenar yang ingin disampaikan.

Berdasarkan Kamus Dewan (1989), bahasa slanga merujuk kata yang bukan daripada golongan bahasa baku dan biasanya digunakan dalam percakapan tidak formal serta tidak boleh digunakan dalam keadaan yang formal. Dalam Pilihan Raya Umum Ke-15 (PRU-15), percakapan yang tidak formal digunakan oleh ahli parlimen dan calon yang bertanding. Kegagalan sebahagian ahli parlimen sebelum ini untuk menguasai bahasa Melayu dengan fasihnya ketika membahaskan isu yang dibangkitkan di Dewan Rakyat pernah menjadi perdebatan hangat dan dipersoalkan oleh banyak pihak.

Sepanjang tempoh berkempen dalam PRU-15, terdapat slanga baharu yang digunakan. Hal ini jelas menunjukkan bahawa masyarakat sememangnya kreatif ketika berbicara. Alasannya adalah untuk mencari publisiti bagi tujuan menarik perhatian dan menonjolkan kelemahan pihak lawan. Misalnya, ada ahli politik yang menggunakan slanga berbentuk sindiran dalam media sosial, seperti “kencing” dan “hancing”. Kata-kata ini digunakan untuk menggambarkan penipuan dan kegagalan pihak lawan.

Selain itu, terdapat juga slanga seperti “kitab suci”, dalam ungkapan, “manifesto bukan kitab suci”. Komentar terhadap pengisian Bajet 2023 juga tidak terlepas daripada penggunaan slanga. Antaranya termasuklah “goodies”, “komprehensif”, dan “benda bagus”. Usaha kerajaan dalam pembentangan Bajet 2013 pada waktu itu pula digelar sebagai satu “cek kosong”. Penggunaan istilah “khemah besar” turut kedengaran untuk menggambarkan kerjasama politik semasa PRU-15. Penggunaan slanga juga dapat diperhatikan apabila merujuk orang tertentu, seperti “bossku”.

Situasi kepimpinan Barisan Nasional (BN) juga tidak terlepas daripada penggunaan slanga. Terdapat pihak yang menggunakan slanga seperti “singa luka berdarah” untuk menunjukkan kepentingan PRU-15 kepada BN supaya dapat mengekalkan mandat daripada rakyat. Penggunaan slanga, “harimau cedera” pula digunakan apabila merujuk kekuatan Pakatan Harapan (PH) untuk menamakan calon Perdana Menteri ketika kehilangan sokongan selepas Langkah Shereton 2020. Slanga “mencapatikan janji-janji” turut kedengaran untuk memberikan konotasi negatif dalam pertanyaan, “Adakah rakyat sudah lupa dengan sikap mereka yang ‘mencapatikan janji-janji’ mereka dahulu?“

Di samping itu, rakyat turut disajikan dengan slanga, “tekan butang”, seperti yang dapat diperhatikan dalam ayat ‘‘Sebelum parti politik itu ‘tekan butang’ secara tiba-tiba dan menimbulkan kekalutan, adalah lebih afdal kita ‘tekan butang’ terlebih dahulu”. Selain itu, usaha yang patut dilaksanakan dapat diperihalkan menerusi penggunaan slanga, “winning mentality”. Slanga ini dapat ditemukan dalam ayat, “Mesti ada kepercayaan diri sendiri, iaitu kita mesti ada ‘winning mentality’ dan itu sangat penting”. Slanga ini digunakan untuk membuktikan keupayaan parti kepada rakyat supaya dipilih dan diberi kepercayaan untuk mentadbir negara.

Dari aspek pembubaran Dewan Undangan Negeri (DUN) pula, terdapat beberapa kerajaan negeri yang pada asalnya menetapkan keputusan untuk tidak membubarkan DUN. Walau bagaimanapun, keputusan ini berubah atas faktor tertentu. Perubahan ini ditonjolkan menerusi penggunaan slanga, “u-turn”.

Semua situasi yang berlaku ini sememangnya merimaskan ahli bahasa. Menurut Profesor Emeritus Datuk Dr. Teo Kok Seong, penguasaan bahasa Melayu yang baik memberikan kelebihan kepada pemimpin untuk berkomunikasi. Malah yang lebih penting, penguasaan bahasa Melayu membolehkan dasar dan agenda kerajaan dapat disampaikan dengan tepatnya kepada rakyat. Oleh itu, calon yang bertanding dalam pilihan raya perlu menguasai bahasa Melayu dengan sebaik-baiknya supaya penggunaan slanga di Dewan Rakyat tidak berulang lagi.

Terdapat beberapa pemimpin utama parti politik yang menegaskan bahawa calon yang menguasai bahasa Melayu dengan baiknya sahaja yang sepatutnya dipilih sebagai calon bagi mewakili parti. Penegasan ini turut disokong oleh ahli akademi yang menyatakan bahawa pendekatan tersebut adalah suatu yang tepat. Hal ini dikatakan demikian kerana wakil rakyat hanya dapat berkhidmat dengan lebih efisien apabila menguasai bahasa Melayu. Pada masa yang sama, penggunaan pendekatan ini dapat mengelakkan isu ketidakfahaman bahasa.

Kesimpulannya, istilah slanga yang terhasil seperti “kencing”, “hancing”, “ kitab suci”, “cek kosong”, “khemah besar”, “singa luka berdarah”, “harimau cedera”, “u-turn” dan “mencapatikan janji-janji” menunjukkan bahawa rakyat Malaysia sememangnya mempunyai nilai kekreatifan pemikiran yang tinggi untuk merujuk silang sesuatu konteks atau situasi, seterusnya mentakrifkan makna.

Namun demikian, perkara ini perlu dikawal untuk mengelakkan kecelaruan makna dalam kalangan masyarakat, khususnya ketika membuat penginterpretasian makna terhadap slanga tersebut. Kekaburan konteks dan kesan konteks menyebabkan usaha memproses maklumat menjadi terhad, akhirnya menyebabkan salah faham, salah taksir atau yang paling menyedihkan adalah apabila berisiko menimbulkan perbalahan.